
יום שני פר' שופטים, כט באב ער"ח אלול, תשע"ד (1108)

פסל לך שני לוחות אבנים בר"ח אלול נאמר.
· בפרקי דר"א איתא, שתחילת הארבעים יום שמשה היה על ההר לבקש את סליחת ה' ולקבל את הלוחות השניות היה בר"ח אלול. והמפרשים חלוקים בדעתם איך מחשבים, כי מר"ח אלול עד יוה"כ יש רק 39 יום ואף הם אינן שלמים, ולכאו' צריך שלמים כי הרי זה היה הטעות של חטא העגל שלא חישבו ימים שלמים. לפי המזרחי עלה כבר בכ"ח באב ובפרקי דר"א שבר"ח אלול. אומר הב"ח שעלה בל' אב א דר"ח אלול, וביוה"כ לעת ערב ירד ומחשבים גם יום העלייה והירידה.
· ולכן בקהילות שונות וכגון בטשערנוביל עשו ביום כ"ט אב יום מיוחד, כי ביום זה אמר ה' למשה "פסל לך שני לוחות אבניפ כראשונים", כלומר ביום זה גילה ה' שיש מה לדבר על סליחה, זהו כבר יום בשורה.
· בספר "קדושת היהודי" מהיהודי הקדוש זי"ע כתוב שכל אלו הפרשיות הנקראות בשבתות שבחודש אלול הם פרשיות שיש בהן שייכות לתשובה והן הוראות איך להתכונן לימי הדין.
הגזלן שבורח מהגזל – כשאין שוטר וקצין.
· שמעתי בשם הרב קופלמן מלוצערן זצ"ל, עה"פ "שופטים ושוטרים תיתן לך..", ובמד' (דב"ר ה ב), זהו שאמר הכתוב (משלי ו) "לך אל הנמלה עצל ראה דרכיה וחכם. אשר אין לה קצין שוטר ומושל. תכין בקיץ לחמה אגרה בקציר מאכלה". מה ראה שלמה ללמד לעצל מן הנמלה. רבנן אמרי הנמלה הזו שלשה בתים יש לה ואינה כונסת בעליון מפני הדלף ולא בתחתון מפני הטינה אלא באמצעי, ואינה חיה אלא ששה חדשים שמי שאין לו גידים ועצמות אינה חיה אלא ששה חדשים, וכל מאכלה אינה אלא חטה ומחצה והיא הולכת ומכנסת בקיץ כל מה שמוצא חטין ושעורין ועדשים. א"ר תנחומא וכל חיה אינה אלא חטה ומחצה והיא כונסת את אלו, ולמה היא עושה כן שאמרה שמא יגזור עלי הקב"ה חיים ויהיה לי מוכן לאכול. אמר ר"ש בן יוחאי מעשה היה ומצאו בבור שלה שלש מאות כור מה שמכנסת מן הקיץ לחורף לפיכך אמר שלמה "לך אל נמלה עצל ראה דרכיה וחכם" אף אתם התקינו לכם מצות מן העולם הזה לעולם הבא. ומהו "ראה דרכיה וחכם", רבנן אמרי, ראה דרך ארץ שיש בה שבורחת מן הגזל. אמר ר"ש בן חלפתא מעשה בנמלה אחת שהפילה חטה אחת והיו כולם באות ומריחות בה ולא היתה אחת מהן נוטלת אותה, באה אותה שהיתה שלה ונטלה אותה, ראה חכמה שיש בה וכל השבח הזה שיש בה שלא למדה מבריה ולא שופט ולא שוטר יש לה שנאמר "אשר אין לה קצין שוטר ומושל" אתם שמניתי לכם שופטים ושוטרים עאכ"ו שתשמעו להן, הוי "שופטים ושוטרים תיתן לך..".
· וצ"ב מהו "ראה דרכיה וחכם"? לאסוף יותר ממה שצריך? אדרבה, למדנו לאסוף רק מה שצריך. ועוד, הרי זה מעשה לסתור. כי אנו לומדים שצריכים שוטרים ושופטים, ומכאן למדים שהם מסתדרים בלי קצין ומושל. בלי שופטים ושוטרים.
· מבאר הרב קופלמן, ראה נמלה זו שאינה נוטלת מחברתה כדי שלא לגזול חלילה, היא הגזלנית הכי גדולה, הרי מנין היא לקחה שלש מאות כור? כל מה שהיא מכנסת ואוספת גזולה היא בידה, וכאן היא מרגישה צדקנית וחסידה שאינה גוזלת מחברתה?! את זה מלמדנו המד', כשאין קצין ומושל, אפשר להיות בטוח שאתה שלם בצדקותיך ובחסידותיך כשאתה רשע גמור. ע"כ שופטים ושוטרים תיתן לך, הם יראו לך מה נכון ומה לא. הם יסייעו בידך להבין מהו הישר בעיני ה' ולא בעיניך.

חשבון הנפש מול ספר מוסר כקצין וכמושל.
· ונתבונן, בימי חודש אלול, איך עושים חשבון הנפש, האם להתיישב ליד שולחן ריק ולהתחיל לחשוב?! ולחשוב מה? יסנגר על עצמו?!
· ובבני יששכר במאמרו (מאמר א אות י) בחודש אלול כתב על מה שבהתחלת אלול קוראים תמיד סדר שופטים, "כי זהו התחלת התשובה ועיקרה אשר הבעל תשובה מחוייב להושיב שופט ושוטר על כל שעריו, דהיינו כל החושים אשר המה שערים באדם שפתחם הבורא להשתמש עמהם". (וכן הוא בשל"ה בשם הקדמונים), "וישפוט בצדק את אשר ישתמש בחושים... והשוטר הוא אשר יעניש את העובר, באם יסתכל בעיניו בדבר האסור או שידבר בפיו את אשר לא יירצה לה', יקבל על עצמו עונש בממון או בצדקה או בגוף, וזהו עיקר גדול בדרכי התשובה".
· בחידושי הרי"ם כתב שב"סדר עולם" מצאנו שאהרן הכהן מת בראש חודש אב, ובמשך חודש אלול היה המלחמה עם הכנעני מלך ערד, ור' יוסי בן חלפתא אומר שבחודש אלול התחיל מלחמת סיחון, וכתב שסיחון הוא השליט על חשבון הנפש ומונע זאת מן האדם. וכשמשה נלחם בו וניצחו בחודש אלול היה זה סימן לדורות שבחודש זה לא יוכל השטן למנוע זאת.
· מהרי"ד מבעלזא אמר פעם ל"מקור ברוך" מסערט ויז'ניץ, אתם נוהגים לומר ר"ת גם אני אומר, ידוע שלבן ועשיו רדפו אחרי יעקב בחודש אב (תורת משה חת"ס דברים דף יא), וכשהשיג לבן את יעקב אמר, "ואלקי אביכם אמר אלי אמש השמר לך מדבר עם יעקב מטוב ועד רע". "אמש" ר"ת ש'בת מ'ברכים א'לול. משבת זו אומר ה' לשטן, "השמר לך מדבר עם יעקב מטוב עד רע", כלומר אין מניעות מצד לבן, עשיו וסיחון, מה שכן על האדם לדעת מצד עצמו לעשות זאת, וע"כ העצה להעמיד שופט.
· בגמ' כתובות (קה ע"ב), "אמר רבא מאי טעמא דשוחדא, כיון דקביל ליה שוחדא מיניה איקרבא ליה דעתיה לגביה והוי כגופיה ואין אדם רואה חובה לעצמו". והפי', שאם יש לו נגיעה אין הוא יכול לחשוב ישר. ומסופר שם, "ר' ישמעאל בר' יוסי הוה רגיל אריסיה דהוה מייתי ליה כל מעלי שבתא כנתא דפירי, יומא חד אייתי ליה בה' בשבתא, א"ל מאי שנא האידנא, א"ל דינא אית לי ואמינא אגב אורחי, אייתי ליה למר לא קביל מיניה א"ל פסילנא לך לדינא, אותיב זוזא דרבנן וקדיינין ליה, בהדי דקאזיל ואתי אמר אי בעי טעין הכי ואי בעי טעין הכי, אמר תיפח נפשם של מקבלי שוחד. ומה אני שלא נטלתי ואם נטלתי שלי נטלתי, כך מקבלי שוחד על אחת כמה וכמה".

אדם קרוב אצל עצמו ומשוחד הוא לעצמו.
· המהר"ל (נתיבות עולם, נתיב הדין) כותב, על כך שדיין אסור לו לשמוע טענות בעל דין שלא בפני הבעל דין השני, והוא איסור דאורייתא של "לא תשא שמע שווא", וכן בטור בסימן יז, (ותימה שהמחבר אינו מביאו), ויש שפירשו זאת מפני שזה סתימת טענת בעל דין, והמהר"ל אמר, "ירדה תורה לסוף דעתו של אדם". אדם מתחיל לדון במאורע טבעי כשאין לו את כל המידע אך מקבל בכל זאת הוא קולט תובנה ראשונה, וימשיך לכל האורך ע"פ התובנה הראשונה למרות שמצטברים עוד ועוד נתונים סותרים או כמעט סותרים. האדם נשאר משוחד להשקפתו הראשונה גם אם ישמע אח"כ את טענתו של השני.
· אומר המהר"ל, בן אדם שהקניט את חברו כי חשב בשעת מעשה שכך צריך לנהוג, וכעת בא לעשות חשבון הנפש, ברור שהוא משוחד כלפי עצמו. והוא אינו כמי שלוקח שוחד שנעשה "כגופו" אלא הוא גופו ממש.
· וכן כתבו ה"אוהב ישראל" וה"עבודת ישראל" בפרשתנו, כי אין עצה לחשב חשבון נפש בינו לבין עצמו רק ע"י שופט. ספר מוסר.
· וכה דברי המהר"ל: "ולמר זוטרא פרשת דרכים, דמסיק שמעתתא אליבא דהלכתא, שהוא הדרך אשר הוא נוכח ה', כי ההלכה היא דרך הישר ודרך האמת, אבל אם אינו מסיק שמעתתא אליבא דהלכתא, אף על גב שגם הוא תורה אין זה מדרגה אחרונה המיוחדת רק כאשר מסיק שמעתתא אליבא דהלכתא. ולפי דברי הכל נקרא פרשת דרכים המדרגה שהיא נוכח ה' מבלי נטייה ימין ושמאל. והתבאר בזה איך התורה היא המורה הדרך להביא את האדם לחיי עולם הבא, כי התורה היא המצרף את האדם להוציאו מן הטבע, ומורה לו דרך הנבדל שהוא נוכח ה' להתדבק בו יתברך. ובפרט מי ששונה הלכות, הם הפסקים והדינים שהם הלכה, כי מעלת התורה היא היושר באמת, וההלכה היא הדרך הישר בתורה, ולכך היא מוליכה את האדם בדרך היושר נכחו להתדבק בו יתברך, לא שאר חכמות, ואלו דברים עמוקים מאוד".
· הראו לי מספר "ויחי יוסף" בצוואותיו, שמה שלימדונו רבותינו ללמוד כל יום ספר מוסר (החת"ס אמר שמרגיש ירידה בעבדות ה' ביום שאינו לומד בספר מוסר), א"א לצאת יד"ח עם ספר חסידות, זה משהו אחר לגמרי מספר מוסר.
· ראוי לציין כי השוחד אינו מונע מנטייה רעה בנפש האדם אלא דווקא מנטייה חיובית של הכרת הטוב. ע"כ אין הדרך הנכונה לקחת שוחד ולהתמודד לא להיות מושפע, כי אחרי שלקח שוחד ראוי שיכיר טובה ויהפוך בזכותו, אלא לא יקח כלל שוחד ולא יטה משפט. וכמו"כ קרוב פסול כי הוא נוגע, ואין טעם להתגבר ולהתנהג לקרוב כאל זר, כי ראוי ונכון הוא לראות עצמו "נוגע" אצל קרוב.

חודש אלול לבקר את עצמו ובאותה שעה ללמד זכות על ישראל.
· כתב בספר "קדושת לוי", הרי הקב"ה שופט את הכנסת ישראל בבוא יום המשפט בגודל רחמיו וחסדיו ואנחנו צריכים באיתערותא דלתתא לעורר מידה של רחמנות למעלה שעי"ז נעורר אותה המידה של חסד עלינו, ואם נתרגל בחודש אלול ללמד על כל זרע ישראל חסדים נביא לכך שבר"ה ילמד ה' זכות עלינו.
· בספר "זכרון זאת" (עמ' קלב) להרבי מלובלין, על ענין ה"שופטים ושוטרים תיתן לך" שיש כאן תרתי דסתרי, כי מרוב לבקר את עצמו בוודאי ימצא בקורת גם על האחרים ולא יוכל ללמד זכות על כל זרע ישראל?
· על הרבי מבעלזא מסופר שהיה בעל בקורת עצמית גדול מאוד ובכל לילה מצא עברות לקנוס את עצמו, לפעמים תרם נרות לביהמ"ד או צדקות אחרות, ומנגד לא יכול היה למצוא בקורת על מאן דהו, וע"פ דרך הטבע זה תרתי דסתרי. שופטים ושוטרים תיתן לך, ושפטו את העם משפט צדק.
· אומר הרבי מלובלין שאלו הם דברי התנא במשנה באבות (פ"א) "עשה לך רב" - שיגיד לך מוסר, "והוי דן את כל האדם לכף זכות" - הגם שתשפוט את עצמך כראוי ותדקדק על עצמך - את העולם תדון לכף זכות.
· וה"תפארת שלמה", בתחילת הפרשה מאריך על מעלת וחובת לימוד זכות ובסוף הפרשה כתב "כי תצא מחנה על אויבך ונשמרת מכל דבר רע", רמז על ר"ה שמתקיימת בו מלחמה בין ישראל לשטן בפני ה'. וע"כ ונשמרת בכל חודש אלול מכל דבר רע, "לבל ידבר רע על חברו ולא יראה כלל בחסרונו רק במעלת חברו, וזה שאמר "מי האיש החפץ חיים" - בר"ה, "נצור לשונך מרע" - בכל חודש אלול לבל ידבר על חברו, "סור מרע" - אל תמצא רע אצל חברך, "ועשה טוב". כי אם האדם יחזיק את חברו בחזקת צדיק גם אותו יכתבו בספרי הצדיקים.
· ב"אגרא דכלה", "כי תקרב אל עיר להילחם עליה", ובמד' עיר קטנה זה האדם, וכשמתקרב יום הדין "וקראת אליה לשלום", מידת השלום, שיהיה לך שלום עם כל ישראל, ותדון את כל העולם לכף זכות ולא יביט אוון ביעקב, וכאשר יראה האדם שכל הזמן עסוק בשפלות של כל אחד ידע שנפשו לא מטוהרה". ומביא פי' ששמע ה"תולדות" מהבעש"ט "יתייצב על דרך לא טוב", כשרואה בכל 'לא טוב', אפי' ידמה בדעתו שזה לשם שמים, לתקן זאת, ידע ש – "רע לא ימאס", כי כל הפוסל במומו פוסל.

חודש אלול – תשובה מאהבה, עשי"ת – תשובה מיראה, סוכות – שוב מאהבה.
· ב"שפת אמת" אמר, שעבודת ה' בתשובה בחודש אלול אינו מיראה אלא מאהבה. והמקור לזה הוא הב"ח (סי תקפ"א) שתשובת אלול מאהבה ובחודש תשרי – עשי"ת מיראה. ובבן איש חי הפוך, בתחילה באלול מיראה, ובתשרי נעשה מאהבה. ובספרי חסידות אמרו  שבאלול תשובה מאהבה ובעשי"ת מיראה ובסוכות שוב מאהבה. ופשוט כי הקדמונים הסמיכו את התשובה של חודש אלול מ"אני לדודי ודודי לי" וזהו פסוק בשיר השירים שזה שיר של אהבה. דודי הרי זה ל' של אהבה.
· וב"אוהב ישראל" בפרשתנו כתב שבחודש אלול צריך לעסוק דווקא בעשה טוב ולא בסור מרע. סור מרע זה בווידויים בעשי"ת, ואח"כ חוזרים לתשובה מאהבה בסוכות. כי כך הכריעו רבותינו ז"ל (הר"ר אלימלך ועוד), וכן כתב במטה אפרים שבחודש אלול התשובה "להרבות בצדקה ומעש"ט" - עשה טוב, סור מרע – עשי"ת, ושוב עשה טוב – בסוכות.
· ואכן לא כתוב בפסוק עשה טוב הראשון אלא מתחיל בסור מרע, וכן עבודת חודש אלול מרומז אך לא כתוב בפירוש.
· עוד כתב ה"אוהב ישראל", "כי תצא למלחמה וכו' והיה כקרבכם למלחמה.. אל ירך לבבכם". ומהו לבבכם ולא ליבכם. ובגמ' ביומא "אמר ריש לקיש גדולה תשובה שזדונות נעשות כשגגות ועוד אמר שנעשות כזכויות, לא קשיא כאן מאהבה וכאן מיראה". והנה יוצא שכשאדם עושה תשובה מיראה שני יצריו אינם מרוצים, היצה"ר כי עשו מהזדונות לשגגות, אך היצה"ט גם לא מרוצה כי הוא מלא שגגות. אמנם כשעושה תשובה מאהבה היצ"ט שמח, "ובדאי מן הראוי לכל איש הישראלי לעשות תשובה מאהבה".
· וזהו, "והיה כקרבכם אל המלחמה וניגש הכהן ודיבר אל העם אתם קרבים היום" – ידוע שכ מקום שנאמר היום הכוונה לראש השנה, "אל ירך לבבכם" - אל תעשו תשובה מיראה שהיצה"ט והיצה"ר לא יהיו מרוצים אלא עשו תשובה מאהבה.
· ובאמת גילו לנו רבותה"ק שגם היצה"ר שמח ע"י תשובה שלמה, כי תפקידו הוא לנסות את האדם, וכשעומד בנסיון זה התכלית.
· ולפי"ז, מסיים, כי מל' אלא, אלא – "ה"א הוא ההולך עמכם להלחם לכם עם אוביכם וכו'", הסייעתא דשמיא הוא שיעמוד לך, שאלמלא הקב"ה עוזרו אינו יכול לו.

יום שלישי פרשת שופטים, ל אב א' דר"ח אלול, תשע"ד. (1109)

העבודה בחודש אלול להיגמל מניחושים ואמונות תפלות.

בשנה שעברה למדנו על מעונן, מכשף וקוסם,
הפעם נתמקד בענין 'מנחש'
· למדנו שחלק מהעבודה בחודש אלול (שפת אמת פר' וילך שנת תר"מ), שהעבודה שלנו היא להיגמל מכל חוקות הגויים שהושפענו ממנהגי הגויים בהיותנו בגלות, וצריכים אנו להגיע למצב של "אני לדודי ודודי לי". דבקות בבורא בלי שום אמונות תפלות בזולתו ית"ש. תמים תהיה עם ה"א. וזהו העניין של מנחש.
· יש אנשים שנולדו עם תכונה שבכל דבר הם רואים סימנים, כאילו ה' מרמז להם את אשר יעשו, וכמו הסוחר שמכריע בעסקיו ע"פ הפסוק שנתקל בו בהגבהת הספר תורה בשני וחמישי וכדו'. יתכן שזה מותר ואולי אף מקור יש לזה בדרשות החת"ס. וכמו שתנאים ואמוראים אמרו לתינוק פסוק לי פסוקך ולפי"ז ידעו מה לעשות (חגיגה טו). וישנם את אלו שלא מחפשים זאת כלל.
· בנ"י לפני שנכנסו לארץ חיכתה להם סכנה גדולה, כי העמים שישבו כאן ואשר בנ"י לא הורישו אותם מהארץ, השאירו והורישו לנו אמונות תפלות לאין שיעור אשר יסודם בכישוף ובע"ז.
· בתוספתא (שבת פ"ז ופ"ח, ובסוף פ"ז בבבלי) ר' חייא ור' הושעיא מונים מאות פעולות שמבוססים על אמונות תפלות שחלקם הם מתירים וחלקם אוסרים. המרקדת לגריסים והמשתקת לעדשים וכו' הרי זה משום דרכי האמורי. וברש"י שכל ניחוש אסור משום לא תלכו בחוקות הגויים.
· וכל זה כשהם היו לאחר 200 שנות גלות, כיום לאחר כ-2000 שנות גלות אספנו אמונות תפלות מכל קצווי תבל שנתקבצו מהם נדחי ישראל. וכגון שאם עוברים על ילד הוא לא יגדל וצריך לחזור, האם מותר לחזור או לא. אסור לתפור בגד כשהוא לבוש על האדם וא"כ צריך להכניס חוט לפה. לא לעבור חלונות. בדברי תורה מהרב ממונקאטש כותב שהיו מושיבים חתן בזווית השולחן, וידוע האמונה שהיושב בזווית שולחן יחכה להתחתן 7 שנים. המנהג להיזהר ממספר 13, אצל הגויים אחרי קומה 12 מגיע 14, אין קומה 13 ואין מחתנים ב-13 בחודש וכדו'. המנהג שנפוץ אצלנו לרקוד בחתונת הבן הצעיר עם מטאטא. המרוקאים כשהם רואים חתול שחור הם חוזרים להסתגר בביתם. האם זה מותר. האם אנו יודעים מה אנו עושים בכך.
· ויש להבדיל בין קסמים וכשפים שהם כוחות אמיתיים, הפעם אנו מדברים על דברים שאיננו יודעים כלל מה הוא פועל, בס"ה אנו מאמינים שיש בזה משהו נשגב מבינתנו.
· המהר"ל כותב שעל היהודי לפעול אך ורק ע"פ שכל, מותר לנו לעשות רק דברים שאנו יודעים ומבינים מה אנו עושים.
· [bookmark: _GoBack]בעת עשיית הקטורת היו אומרים "הדק היטב היטב הדק" מפני שהקול יפה לבשמים, וב"שלטי הגיבורים" מביא ג' טעמים מה זה פעל. א. שכל פועל שמזמר לעצמו עובד יותר טוב, שומר על הקצב וכדו'. ב. כדי להרחיק ממנו את האבק היוצא מכתישת הקטורת ע"י הבל פיו היוצא בעת דיבורו. ג. שאבקה זו יותר מדי יקרה היתה ומתרומת הלשכה וכדי שלא תתפזר בחלל החדר ותלך לאיבוד הוא הודף אותה בהבל פיו חזרה לכלי. וכל זה הוא מתאמץ לתרץ שלא יהא זה כדרכי האמורי, פעולות ללא כל הגיון מתוך אמונה תפלה.
· בפר' קדושים (ויקרא יט כו) לא תאכלו על הדם לא תנחשו ולא תעוננו. וברש"י כגו' אלו המנחשים בחולדה ובעופות. פתו נפלה מפיו, צבי הפסיקו בדרך. ולא תעוננו, ל' עונות ושעות, יום פלוני יפה להתחיל במלאכה, שעה פלונית קשה לצאת לדרך. ובפרשתנו, מעונן מנחש ומכשף. מעונן אלו נותני עונות שאומרים עונה פלונית יפה להתחיל. מנחש פתו נפלה מפיו, צבי הפסיקו בדרך, מקלו נפל מידו.
· והגמ' בסנהדרין (סה ע"ב) איזהו מנחש זה האומר פתו נפלה מפיו, וברש"י, צריך לדאוג היום מהיזק. מקלו נפלה מידו, בנו קורא לו מאחוריו, עורב קורא לו, נחש מימינו או שועל משמאלו, וברש"י, סימן רע הוא לו, צבי הפסיקו בדרך, וברש"י, שהיה הולך ממזרח למערב והצבי הולך מצפון לדרום והפסיק דרכו. אל תתחיל בי, כשבא הגבאי לגבות מס אומר לו בבקשה ממך אל תתחיל בי להיות ראשון כי סימן רע הוא לו, או שאומר לגבאי שחרית היא, לא אתחיל תחילת מעשה היום בפירעון. ר"ח היא המתן עד מחר. מוצ"ש היא. וב"יד רמה", כסבור האדם שאם התחיל בו מר"ח או מתחילת השבוע כל החודש יהיה לו כך.
· וידוע האדמו"ר מבעלזא ז"ל הקפיד מאוד על הבעל תפילה שניגש במוצ"ש שלא יהיה שוחט או חברא קדישא וכדו', דברים הקשורים למיתה, וצ"ב מדוע היה זה מותר להתחיל את השבוע ע"פ אמונה בלתי מובנת לכאו'.
· ומסיימת הגמ' ת"ר לא תנחשו, כגו' אלו המנחשים כשיוצאים לדרך או שמתחילים בשום דבר מבקשים סימן מחולדה, מעופות או מדגים.
· ב"שפת אמת" כתב שנזהרים בעשי"ת לא לאכול פת פלטר, וצ"ב מדוע לא לאכול היום פת שידוע לי שמחר אוכל אותו. האם זה אמונה תפלה ללא הגיון? וברמ"א שהיו חסידים הראשונים שבימים אלו היו אוכלים חולין בטהרה. ומבאר ה"שפת אמת", שאמנם לא גלו ישראל לבין האומות אלא שיתווספו עליהן גרים ויביאו את דבר ה' ואמונתו על פני כל הארץ, אך לצערנו המחיר לכך הוא שחיקה במעלתו של היהודי, וע"כ אומר ה' ליהודי, בחודשיים אלו תהיה איתי, תתנתק מהגויים ונהיה "אני לדודי ודודי לי". והרי מדוע כל ההיתר לאכול פת פלטר, כי אינו נמצא בין יהודים ואין לו פת ישראל, אך בימים אלו צריך למעט בענייני עסק גשמיות וממילא לשהות בביתו, להתדבק בה' ולהתחזק באמונתו כדי שיוכל לאחמ"כ לחזור ולפעול בין הגויים.

המשים לעצמו סימן אם פועל על פיו.
· והרבינו אליהו מזרחי מוסיף, "וכן המשים לעצמו סימן" – לא רק הדברים המקובלים אצל הגויים – "שאם יארע לי כך וכך אעשה דבר פלוני ואם לא יארע לי לא אעשה, כל אלו בכלל לא תנחשו הם, דמה לי אם צבי הפסיקו או צבי יפסיקו" – בעתיד, ומוסיף שני דברים, א' גם אם זה לא הסימן הקבוע אצל הגויים אלא מה שקבע לעצמו, ב' אף אם מתנה מראש לפעול על פי מה שיקרה לו בעתיד.
· ולכוא' קשה מאליעזר עבד אברהם אמר "והיה הנערה אשר אומר אליה הטי נא כדך ואמרה שתה וגם לגמליך וגו'". וא"ת שהוא היה לפני מתן תורה הרי כתוב בגמ' בסנהדרין שבן נח מוזהר על הנחש, וכתלמיד של אברהם בוודאי למד ממנו המסכתא בע"ז עם 400 פרקים שלימד אברהם לתלמידיו הגויים.
· וכן יהונתן בן שאול במלחמתו עם פלשתים, שקבע סימן שעל פיו הוא ונערו הניצב עליו ילחמו בהם או יחזרו על פיו למחנה ישראל. ולפי המזרחי גם זה אסור.
· ומתרץ המזרחי שהם לא תלו את פעולתם ע"פ הנחש. ואצל אליעזר ידוע שישנה סתירה בין שתי הפרשיות האם שאל קודם בת מי את ואח"כ נתן הנזמים או הפוך, וברש"י שבאמת נתן קודם את הנזמים וכשסיפר זאת שינה כדי שיאמינו לו. והמזרחי אומר הפוך, שבאמת שאל קודם בת מי את, שאם היה נותן הנזמים לפני כן היה עובר על לא תנחשו כי בחר את הנערה לפני ששאל רק על סמך הניחוש, וכותב שכן דרכה של התורה "שתסתום והדר תפרש". כי אם מנחש אך אינו פועל עפ"ז אלא סומך על "בת מי את" אין בזה משום לא תנחשו.
· וכן יהונתן בן שאול היה פועל והולך למלחמה בכל אופן, ורק מפני מלווהו שחשש להצטרף אליו חיזקו ע"פ הניחוש.
· וכן בדרשות הר"ן (דרוש יב) על הגמ' בחולין (צה ע"ב), שרב הלך לבקר את רב חנן חתנו, כשהגיע לשפת הנהר ראה מעבורת באה לקראתו, אמר סימן טוב הוא. ולכאו' איך זה מותר? ומבאר שהוא היה הולך בין כה וכה ורק היה שמח שזה סימן טוב אך לא קבע פעולותיו ע"פ סימנים אלו.
· וכך כתב, "תשובתך, רב שהיה בודק במעברא לא היה סומך עליו לעשות מעשה ע"פ הוראת הבדיקה, ואף אם ימצא שלא בא לקראתו לא היה נמנע מללכת. וקשה קצת כי ברש"י שבדק במעברא ואם בא נגדו הלך ואם לא חזר לביתו. וא"כ ע"פ רש"י פעל לפי סימנים אלו.
· בפ' בלק דיברנו על כמה צדיקים, שהרב מצ'צינוב מביא מהשינאווער רב אביו שאם היה רוצה לעשות פעולה ונזדמנו לפניו עיכובים יוצאים מגדר הרגיל, לא היה עושה זאת.
· וסיפרנו מבעל ההפלאה שהתיישב לכתוב תשובה על ה"גט מקליווא" להתירה כנגד דעת ר' אביש מפראנקפורט, ונשפך הדיו פעם ועוד פעם ונמנע מלכתוב התשובה, ולאחר פטירת ר' אביש לא רצו בני הקהילה לקבל רב שכתב נגד רבם והיחיד שנשאר להתקבל היה בעל ההפלאה, ואמר שה' שמר עליו שישאר מחוץ לסיפור. מה היה ההיתר שלו לפעול כך?
· הקדושת לוי אומר שכשבלעם יצא לדרך והמלאך שאלו על מה הכית אתונך, האם לא ידע שבלעם לא ראה אותו. "ונראה דחרי אף המלאך היה שאדם שעושה רצון קונו כשיראה איזה דבר תימה מתבונן שבזה מצווה לו השי"ת איך יעשה, ואם עושה אדם דבר ובפתע פתאום נולד בדבר דבר תימה, מתבונן שבוודאי רצון השי"ת שלא לעשות הדבר הזה, וא"כ בלעם שראה דבר תימה וחידוש שרבץ האתון תחתיו מה שלא עשה עד כה, ראוי היה לו להתבונן שרצון השי"ת שישוב ולא יילך".
· ולכאו' מה עם צבי הפסיקו בדרך, שמתיישב לפניו ומפסיק דרכו, האם יחזור לביתו? הרי בלעם חיפש דרך אחרת ויצא חרון אף המלאך עליו.
· ובשל"ה הק' "חטאתי כי לא ידעתי", לכאו' קשה אם לא ידע מה חטא, אלא האדם צריך לידע ולהבין על פי הקורות אותו". ובספר חסידים (אות קנג) אומר ג"כ מעין דברים הללו.

כשתולה בסיבה הגיונית בוודאי מותר.
· ובר"ן (שם) שמה שאליעזר עבד אברהם ויהונתן עשו אינם קשורים לניחוש, כי ניחוש זה רק מה שהשכל אינו מסכים איתו. ואליעזר שחיפש כלה ליצחק, התעניין בדברים הבסיסיים, נערה צעירה, שיוצאת לשאוב ואינה מתבטלת בביתה, והיא גומלת חסדים מעבר למה שמבקשים ממנה, ובדבריו ביאר למעשה מה הוא מחשיב כנערה מתאימה.
· וכמו"כ יהונתן שאמר, אם נשמע דברי חולשה מהאויבים נוכל שנינו לבדנו לנצח אותם, "והרי זה כאומר אם יהיה גשמים נזרע ואם לא יהיה גשמים לא נזרע", הרי ברור שאין זה ניחוש.
· ולדוג' מי שנסע לגמור שידוך וקרו לו בדרכו כמה וכמה עיכובים מוזרים, לכאו' ע"פ הר"ן אין זה ברור שחור בגלגל אומר שהשידוך אינו טוב, אך לפי הקדושת לוי הרי זה מהדברים התמוהים שקורים לו ויראה בכך דבר ה' המצווהו לחזור לביתו. וברש"י מפורש שנפלה לו פתו - שזה דבר תמוה - הרי זה מנחש. ואם נקבל כדרשות הר"ן מותר רק דברים המסתברים בטבע, אך מה שמעבר לשכלנו אסור לפעול על פיהם.
· מסופר שהיה ת"ח בבני ברק והיה בעל בשר ובא לסטייפלר שייעץ לו ויברך אותו להרזות, הרים הסטייפלער את עיניו וחייך באומרו שבסוף רח' ר' טרפון בבני ברק יש 101 מדרגות, והציע לו לרוץ שם פעמיים ביום לעלות ולרדת, אם יעשה כן יש לו תקווה וסיכוי להרזות. שאל, האם אין זה מדרכי אמורי, 101 מדרגות, אמר לו, לא, זה מדרכי הדיאטה.

· ר' יצחק דוד רוקח ז"ל אבי הרבי ממחנובקא סיפר שמהרי"ד מבעלזא רצה לגמור שידוך עם בנו ר' שלום מאפטא הי"ד, ודובר שידוך יפה מאוד. יצאו שני יושבים ר' ישראל ראווער ועוד אחד לבדוק שידוך זה וכשבאו לשם אחר דרך ארוכה לא נתנו להם מיטה מוצעת ולא הציעו להם אוכל ושתייה אלא מיד פילפלו עימם בד"ת, ולמעשה אכןהתרשמו לטובה מההצעה. אך כשחזרו ביקש מהרי"ד לשמוע כל מה שעבר עליהם, וכששמע שלא קיבלו אותם בסבר פנים יפות לא רצה לגמור שידוך זה. וברור שזה דבר מסתבר.

· לסיכום, מה שמובן ע"פ ההגיון בוודאי מותר לתלות בה. ומה שמושלל מההגיון בוודאי אסור. השאלה היא על דברים תמוהים האם זה סימן שמשמים מונעים ממנו לפעול בענין, את זה נראה בעז"ה מחר.

יום רביעי פרשת שופטים, ב' דר"ח אלול, תשע"ד (1110).

ואשר יגורתי יבוא לי.
· התחלנו לדבר על מצוות "תמים תהיה עם ה' אלקיך". התורה מקדימה לה מספר לאוין, לא תנחשו ולא תעוננו וכו', והתורה מתייחסת אליהן ממש כמו אל איסור עריות "תועבה". "כי תועבת ה' כל עושה אלה". כמו מעשה שדוחה ומגעיל את הצופה בו.
· והרחבנו בעניין ע"פ מה שמבואר בשבת סוף פ"ז ובתוספתא פ"ז פ"ח, שהעושה דברים שאינם שכליים, משוללים הגיון ואינם קשורים לפעולתו, וכגו' להימנע מלצאת לדרך כי ראה צבי או קשת בענן, ובמזרחי ראינו שאף בדברים שאינם מקובלים אצל הגויים אלא אף סימנים שקובע לעצמו ואף אם קובע אותם מראש, כגו' להימנע מניתוח ביום הולדתו, או שבעבר קרה לו שביום מסוים קרה לו מאורע לא טוב שנה אחר שנה והוא קובע לעצמו שיום זה מסוגל לו לדברים לא טובים וכדו'.
· ואכן ראיתי תמונות מבתי החולים הגדולים ביותר בארה"ב שאין שם קומה 13 ואין שם חדר מס' 13, ולאחר בירור יצא שהם ממש לא מאמינים בכך אך עושים זאת בגלל החולים שפשוט לא רוצים לשהות תחת מס' זה. יוצא לפי"ז קבלן שידלג על קומה 13 משיקולים כלכליים לא יעבור על איסור זה. 
· ובידם מאות מקרים שהוכיחו במאה השנים האחרונות שלמס' 13 מזל רע. ולכאו' נחש שהוכיח את עצמו יתכן שלפי חלק מהראשונים יהיה מותר כי מעתה יש הגיון בדבר. אך המהר"ל (בתחילת פרק חלק) מבאר שעל זה נאמר "ואשר יגורתי יבוא לי". 8% בארה"ב מאמינים שצירוף של הסיפרה 6 ו-13 כגו' ה-13 בחודש שחל ביום שישי מסמלים מזל רע ואינם יוצאים מבתיהם ביום זה. והוכיחו מחקרים בבריטניה שבימים אלו יש 52% יותר תאונות מיום רגיל, כלומר שאין זה פחד דמיוני אלא מבוסס ומוכח. וע"פ המהר"ל זו תוצאה מהפחד שהמציאו. את אשר יגורתי בא, אדם הנמצא בחרדה ממשהו זה יקרה לו. סוג של נבואה המגשימה את עצמה כשהמחשבות וההתעסקות במושא הפחד מביאים את זה עליו. ולפי"ז יהודי שימנע מעצמו לצאת ביום זה עובר על איסור זה.
· ומעניין לציין שאצלנו היהודים זה בדיוק הפוך, הצירוף הזה הוא לטובה. חודש אלול הוא החודש השישי וכל החודש מסובב עם 13. וכך בזוה"ק (הקדמה אות א) "אני לדודי ודודי לי הרועה בשושנים" (שה"ש ו ג), מה שושנה הזו י"ג עלים לה כך ה' רועה את בנ"י בי"ג מידות של רחמים. כי ע"פ קבלה בכל החודש השישי יש י"ג מידות של רחמים וזה עת רצון לבנ"י.

תפוח בדבש – סימנא טבא, האין זה 'נחש'?
· למדנו, שאם אדם מונע את עצמו לפעול ע"פ סימנים המבוארים בחז"ל עובר על איסור נחש. וברש"י ביאר את הדוג' שאסור להימנע מלשלם חוב בר"ח או בתחילת שבוע מחשש לסימן רע, ובמזרחי ראינו שאין נפק"מ בין להימנע מפעולה עקב סימן רע לבין לפעול בגלל סימן טוב. א"כ איך מותר לאכול תפוח בדבש בר"ה? והרי זו גמ' בהוריות (יב ע"א וכן בכריתות), "אמר אביי, השתא דאמרת סימנא מילתא היא, [לעולם] יהא רגיל למיחזי (בכריתות: למיכל) בריש שתא קרא ורוביא כרתי וסילקא ותמרי". ובשו"ע (סי' תקפג) שאוכלים דברים מתוקים וברמ"א מציין המנהג של התפוח בדבש, ואומר שתחדש עלינו שנה טובה ומתוקה. ובכל הראשונים אנו רואים שזה סימן טוב. סימנא מילתא היא. כלומר, כמו שהשנה התחילה עם דברים מתוקים זה סימן שימשיך כל השנה להיות מתוק. ומה ההבדל בין סימן טוב בתחילת השנה לסימן טוב בתחילת החודש או השבוע? ואם בר"ה - וב"בעלזא" בכל חודש תשרי - איננו אוכלים דברים מרים או חמוצים, מה זה שונה מלא לשלם חוב בר"ח?
· וכן ברמ"א (שם) שנוהגים שלא לישון ביום ר"ה, ומנהג נכון הוא. והאר"י הק' הלך לישון רק לאחר חצות. ולכאו' זה סותר את הגמ' בשבת.
· והנה, ראינו אתמול את המזרחי ודרשות הר"ן שמחמירים ביותר, ואומרים ש"רב בדק במברא" אין הכוונה שפעל ע"פ הסימן אלא שהיה פועל בכל אופן והסימן בעלמא היא. וכן אליעזר עבד אברהם בחר את הנערה רק על פי "בת מי את", השקיית הגמלים היה רק סימן טוב, וכן אצל יהונתן בן שאול. וא"כ מה הפי' בדברי רב (חולין צה ע"ב) "כל נחש שאינו כאליעזר עבד אברהם וכיונתן בן שאול אינו נחש", הרי מכאן משמע שאליעזר ויונתן כן עשו נחש. ומפרש הר"ן, כל נחש שאינו כאליעזר עבד אברהם אינו נחש המותר לעשות אלא נחש האסור, ומה שעשה אליעזר עבד אברהם היה נחש המותר וכפי שביארנו.
· על כן מובן כבר שכשאוכל מאכל מתוק בר"ה יאמר "שתחדש עלינו שנה טובה" כי זה סימן טוב ומותר, אך להכין במיוחד מאכל מתוק, הכוונה שפועל ע"פ הסימן וזה מה שאסרו במסכת שבת לכאו', וצ"ב הגמ'.

לפעול ע"פ שיחת עופות אינו ניחוש.
· עוד אפשרות ביאר הר"ן, שאליעזר עבד אברהם לא ניחש כלל אלא תלה בדבר שכלי לגמרי, למצוא נערה צעירה, חרוצה, גומלת חסדים וכדו'.
· וכן מה שאמר בגמ' (סנהדרין סו ע"א) שהמנחשים בעופות עוברים על "לא תנחשו", ומסופר בגמ' (גיטין מה ע"א) שרב עיליש ישב בשבי והיה שם גוי שהבין שיחת עופות. בא עורב וקרא, שאל רב עיליש מה אמר, וענה, "עיליש ברח, עיליש ברח". הגיב שהעורבים הם שקרנים ולא התייחס אליו. אח"כ בא יונה וקרא, אמר הגוי שגם הוא קרא "עיליש ברח, עיליש ברח", אמר, כנסת ישראל נמשלה ליונה בוודאי יקרה לי נס. קם וברח והגוי הזה ברח איתו, ורב עיליש הצליח לעבור את הנהר והלה נתפס. כאן בוודאי אין ניחוש, כי הוא מבין מה העוף אומר ויודע שיקרה לו נס וזה מותר לכתחילה.
· א"כ ברור שאם האדם פועל ע"פ רציונל, וכגון אם ראה ארי בדרך וחוזר מפני הפחד - זה מובן, אך מתוך אמונה תפלה כשראה צבי או חתול שחור וכדו', זה אסור.
· החידושי הרי"ם סיפר שאחד הצדיקים רצה להתבודד בכפר הרחק משאון העיר ולעבוד את ה'. מצא משרה של מלמד, ישב אל בעה"ב ועבד את בוראו. עם הזמן שם לב הבעה"ב שהמלמד נוהג לצאת לשדה, שאלו מה עושה שם ואמר שעוסק בשיחת עופות. ביקש שילמדו חכמה זו ולא הרפה, לאחר הפצרות נאות המלמד ללמד אותו ולאחר זמן המשיך ונסע למקום אחר.
· פעם שהה הבעה"ב בדרך באכסניא ושמע שיחת עופות שהולך להיות אצלו שריפה וביתו עומד להנזק כי לא יהיה מי שיכבה זאת. קם ומיהר לביתו והצליח להציל את רכושו. שמח על זה שידע שיחות עופות. לאחר זמן שמע שיחת עופות שעומד הוא למות וכאן לא ידע כבר מה יעשה עם כך. מצא את המלמד וביקש את עצתו. ענה לו, אילו לא היית מתערב בשיחת העופות, היית מפסיד את רכושך אך לא היית מת, ומכיון שרצת להציל את רכושך יצאה הגזירה שתמות. וע"כ מה טוב שאיננו יודעים שיחת עופות ואין לנו אפי' רוה"ק.
· אל ר' אייזיק מקאמרנא (כמדומני) באו להזכיר 'מקשה לילד', והוא ידע הסיבה לכך כי נשמת הוולד היתה הנשמה של חולה אחר שצריך להיפטר מן העולם, וגם אותו הזכירו לפניו, וכמובן שלא ידע מה לעשות, וביקש שלא יידע ושלא יראה כ"כ הרבה, שיוכל להתנהל בתמימות עם ה'.
· עכ"פ היוצא לנו, שהשומע לשיחת עופות ומבין מותר לפעול עפ"ז, כי זה פעולה שכלית, אך אם פועל ע"פ סימנים מומצאים, כי ראה עוף או שקרקר אף שלא הבין, זה אסור.

הרד"ק: קובע סימן שבדה מליבו מראש – מותר.
· הרד"ק בפירושו (שמואל א יד ט) מפרש שלא ניתן לומר שיונתן בן שאול עבר על איסור נחש, כי א"כ ה' לא היה מסייע לו עי"כ, וכן לא ניתן לומר שיצחק קיבל את אשתו ע"י איסור נחש. ומחדש, שאיסור הנחשים זה רק מה הדוגמאות המובאות בחז"ל, צבי הפסיקו בדרך, פתו נפלה מפיו, מקלו נפל מידו, שועל משמאלו וכו'. אל תתחיל בי שחרית היא, ר"ח היא וכדו', כי אלו היו חוקי הגויים. אבל "אם אדם ירצה לעשות מעשה ויעשה דבר סימן לאות וסימן למעשה ההוא כדי לחזק לבו לדבר ההוא, זה הדבר מותר. כי אילו היו עושים רע בדבר הזה אליעזר ויהונתן לא היה עונה אותן הקב"ה כהוגן ומסייע את מעשיהם ועוזר". כלומר, אם יש תרתי לטיבותא, בדה מלבו ומראש, הרי זה מותר.
· ומה שאמר רב כל נחש שאינו כאליעזר וכו'. הרי רב עצמו בדק במברא, וכפי' רש"י שאם ראה מעבורת הלך ואם לא חזר לדרכו, ואף ר' יוחנן בדק בינוקא. אלא מבאר שכל נחש שאינו כאליעזר דהיינו שלא מתנה מראש אינו נחש כלל אלא סתם הבל ואין לחשוש מזה, ואם מתנה מראש הכל מותר, מלבד אלו שהם חוקות הגויים.
· א"כ יש לפי הרד"ק ג' סוגי נחשים: 1. אלו המובאים בחז"ל שהם חוקות הגויים – אסורים. 2. אם קובע סימן מראש (כאליעזר ויהונתן) – מותרים. 3. אם רואה ציפור או ענן וחוזר לביתו – אין בזה כלום.
· לפי"ז הנהגת ה"דברי יחזקאל" וההפלאה אינה מובנת. ההפלאה שרצה לכתוב שה"גט מקליווא" כשר, והדיו נשפך פעם ופעמיים ולא כתב את תשובתו, לפי הרד"ק זה הבל הבלים. אמנם יתכן שלאחר שנשפך לו הדיו בפעם ראשונה הוא אכן חשב לעצמו שינסה שוב פעם ואם ישפך שוב לא יכתוב, א"כ קבע מראש והרי זה כאליעזר וכיהונתן.
· ולפי הרד"ק הותרו הרבה מאוד נחשים למרות שהם ממש משוללים מן ההגיון ואינם אסורים אלא לכל היותר נחשבים כהבלים. הרד"ק גם יחלוק על הקדושת לוי והגר"א שהזכרנו, כי אין בנחש כזה כלום. ה' אינו מדבר אל האדם דרך מקרים פתאומיים אלא אם קבעת לעצמך מראש. ואם הכוונה בדברי ה"קדושת לוי" שזה ענין של השגחה פרטית שה' הזמין לפניו מקרה זה כדי להעביר לו מסר, לדעת הרד"ק אין הבדל בין זה לבין החתול השחור או צבי הפסיקו בדרך שגם שם אנו מאמינים בהשגחה פרטית ולמרות זאת אין זה רמז מן השמים, כי אין זה אומר כלום לגביו.

המהרש"א: סימן רע אסור, סימן טוב מותר.
· המהרש"א בהוריות (שם), לעולם יהא אדם למחזי בריש שתא סימנים טובים, וקשה מאל תתחיל בי שחרית היא, ר"ח היא. ואומר שכל מה שמובא בחז"ל מדבר על הצד השלילי, צבי הפסיקו סימן רע והוא צריך לחזור, פתו נפלה סימן רע, אל תתחיל בי וכו' ג"כ. ואם היה אומר שאם המאכל יצא מתוק זה סימן טוב, ואם יצא מר זה סימן רע אכן היה זה אסור, כי הכלל הוא ש"מאתו לא תצא הרעות", ו"תייסרך רעתך ומשובותיך תוכיחך ודעי וראי כי רע ומר עזבך את ה"א" (ירמי' ב יט), כי החטא הוא מחיצה וחציצה בין השפע האלקי לאדם, וע"כ אם רואה בדבר סימן טוב המרמז על שפע טוב זה בסדר. אך סימן רע אין בו כלום כי זה תלוי אך ורק באדם, אין רע שמוכן מאת ה' לבוא על האדם וע"כ אין טעם בסימנים לכך. ולפי"ז סימנא טבא בר"ה טוב מאוד, אך להימנע מלאכול דברים מרים או חמוצים או להימנע מלאכול מאכל מחמת שהוא בגימטריא חטא - אסור, כי רק מעשים רעים של האדם הם סימנים לרע.
· אך קשה שרב כשאמר יומא טבא לגוי בראותו את המעבורת זה אכן סימן לטוב, אך עפ"י רש"י גם כשלא ראה מעבורת הוא חוזר לביתו ולכאו' אסור. וכן יש הרבה דברים בחז"ל שהם שליליים, כגו' האי מאן דבעי למידע אי מסיק שנתיה או לא (הוריות שם), יתלה נר בעשי"ת בביתא דלא נשיב זיקא, אי משיך נהוריה ידע דמסיק שתא (וכיום עושים זאת ביוה"כ, ואנשים בדקו זאת וראו שזה עובד, והגיעו למצב שהזמינו גוי שישמור על הנר ויעשה כל שבידו לשמור על הנר דולק וכמעט שראו בו את נשמתם..), ואמנם אין הגמ' מסיימת את ההמשך אך לכאו' משתמע כך בבירור. וכן שאם רוצה לדעת אם עסקיו יצליחו, יקנה תרנגול ויראה אם משתבח סימן שעסקיו יצליחו. וכן אדם היוצא לדרך ורוצה לדעת אם יחזור בשלום, יכנס לחדר חשוך, ידליק נר ויראה אם חזי בבואה דבבואה וכו'. ואת זה האחרון הגמ' מפריכה שלא הוכיח את עצמו. ולפי הרד"ק יתכן שזה מותר כי אין זה מחוקות הגויים והוא קובע סימן מראש. אך על המהרש"א קשה שלכאו' אלו דברים שליליים.
תרנגולת שקראה גברית.
· בשבת (סז) שאם אומר אדם בביתו שחטו תרנגולת זו שקראה גברית, כמו זכר, וכן להיפך, כי זה סימן רע זה מדרכי האמורי. ובצוואת רבי יהודה החסיד (בספר חסידים) כתב כן לשחוט. ובספר "חסדי דוד" מתרץ שבאמת אין זה באמת סכנה ואין להאמין בכך, אך מכיון שהאנשים בעיר מאמינים בכך, הם יתחילו להתעניין ולהאמין ברע שימצא את האיש, ע"כ ציווה ר' יהודה החסיד לשחוט אותה. אך אם אין אנשים כלל מסביבו הרי זה מדרכי האמורי ולא ישחוט. יוצא שכשזה נהיה מילתא דמסתברא למנוע דבר רע מאנשי העיר שמאמינים בכך אין זה נחש.
· בספר "לולא תורתך" מביא שסיפר הרב שך שבלודז' היה תקופה שגייסו את היהודים והוצרכו לאכול שם בצבא נבלות וטרפות וחילול שבת, ולאחר דין ודברים בין הרבנים לממשלה הוחלט שכל חייב גיוס יוכל לפטור עצמו תמורת 400 רובל. יצא ר' אליהו חיים מייזל לאסוף כספים למען מטרה זו, והגיע ליהודי עשיר שהיה גם ת"ח, ועוד לפני שפצח ר' אליהו חיים את פיו החל העשיר להרצות בפניו את חידושיו הרבים ולא נתן לו אפי' לומר את סיבת בואו, הרב שמיהר לדרכו השחיל לו מילה ושאלו, האם אוכל לומר את חידושי תורתי ג"כ? משנעתר לכך, הקשה בפניו סתירה זו בין ר' יהודה החסיד לתוספתא, וביאר כך, שאכן אם שוחט את התרנגולת כי חושש לסימן רע זה אסור משום דרכי אמורי, אך אם עושה זאת משום תועלת, כי התרנגולת צופה ורואה את התרנגול יושב על ראש הגג מבלה ימין ומקרקר להנאתו בעוד היא יושבת ומטילה ביצים ולא נותנים לה מנוח לרגע, מקנאת היא בתרנגול והיא מנסה להידמות לזכר שיניחו לה לנפשה, ולכן צריכים לשחוט אותה שלא ילמדו ממנה שאר התרנגולות ולא יטילו יותר ביצים. סיים הרב, אני רב ואתה עשיר, התפקיד שלך לחלק מעותיך לצדקה, כשאתה מרצה את חידושי תורתך אתה תרנגולת שקראה גברית...
· עכ"פ, ביאר הרב מלודז', שלשחוט מפני אמונה זה סימן רע ומשום דרכי אמורי, אך אם מפני תועלת כלשהי, וכל מעשה המובן ע"פ סברא הגיונית - מותר.
· ועדיין צ"ב ע"פ המהרש"א כל הדוגמאות השליליות המובאות בחז"ל להיתר.
יום חמישי פרשת שופטים, ב' אלול, תשע"ד (1111).

שיטת הר"א מזרחי והר"ן – לחומרא, לעומת שיטת הרד"ק - לקולא.
· עוסקים אנו בעניין "תמים תהיה עם ה' אלקיך". כשהפסוק מקדים לכך כמה איסורים להימנע מהם, "כי תועבת ה"א כל עושה אלה". ובגלל התועבות האלה וגו' – ובתוכם "מנחש".
· בינתיים ראינו שתי שיטות מהו מנחש. השיטה האחת, דרשות הר"ן (דרוש יב) ור"א מזרחי (בפי' הפסוקים בפרשתנו ובפר' קדושים) שלא רק מה שמבואר בחז"ל (סנהדרין סה, שבת פ"ז ופ"ח ובתוספתא שם), אלא כל פעולה שאין בה הגיון ולוגיקה הרי זה נחש. כי על האדם לפעול רק ע"פ רציונל. כמו"כ מחמירים הם שלא רק אם נתקל בצבי וכדו' וחוזר לביתו הרי זה נחש, אלא גם אם מתנה מראש ואף על דבר שבדה מליבו - הרי זה נחש. והם תירצו את "רב בדיק במברא" שלכאו' בדה נחש מליבו, שבאמת רב היה פועל בכל אופן ובלי קשר לנחש ורק אמר כן לסימן טוב. כמו"כ אליעזר עבד אברהם פעל ע"פ סברא, שחיפש נערה צעירה חרוצה וגומלת חסדים ובחר בה רק אחרי שאלת "בת מי את".
· לעומת זה, שיטת הרד"ק בשמואל א, מחלק זאת לג' סוגי נחשים. א. רק מה שמבואר בחז"ל אשר הם חוקות הגויים אסורים. ב. אם קובע לעצמו סימן (וכמובן שקובע זאת מראש, אחרת אין בכך כלום). וזהו כאליעזר ויהונתן. (ולכאו' צריך לתרץ זאת עם "לא תנסו את ה"א"). ג. מה שמגיב לדברים אקראיים שאינם חוקות הגויים ואף הוא לא קבע זאת מראש כסימן לעצמו.
· ועוד לא מצאנו ביאור כפי הכתוב בקדושת לוי וכפי שנהגו צדיקים לראות בקורות אותם מסר מאת ה', וכפי שהסבירו בסיפור של בלעם שהיה עליו ללמוד מהמכשולים שהציב ה' בדרכו. וכן ההפלאה בגט מקליווא, וה"דברי יחזקאל" בהנהגתם זו.
פעולות שהוכיחו את עצמן גם כשאינן מובנות.
· בית תינוק ואשה אע"פ שאין נחש יש סימן (חולין צה ע"ב). וברש"י שאם אדם נשא אשה ולאחמ"כ עשה ג' דברים, כגו' שעשה עסקה טובה וכדו' אם הצליח סימן טוב ואם לא הצליח סימן רע, ולפי הרד"ק מובן שאין זה נחש מכיון שזה מקרה של העבר ולא קבע זאת מראש ואין בכך כלום, אלא מ"מ יש סימן, יש קצת סימן בדבר לשמח ליבו ולחזקו אם יהיה לטוב, ואם חלילה לאחר נישואיו עשה ג' דברים לא מוצלחים יש לבקש רחמים מאת הקב"ה.
· והראיה לכך בגמ' ממה שאמר יעקב, יוסף איננו ושמעון איננו ואת בנימין תקחו?! וברש"י "שהרי אמו בדרך מתה". והרי זה בדיוק נחש, כי מה הקשר בין מיתת אמו בדרך? האם יש לוגיקה בדבר? איפה שקרה מקרה לסב יקרה גם לנכד?!
· וכן המקובל לשנות ולהוסיף על שמות ע"ש מי שהצליח ולא חלילה על מי שמת בדמי ימיו וכדו'. ויש עובדות המוכיחות שקורה אותו דבר לוולד הנקרא ע"ש ה"לא מוצלח".
· ר' זלמן הופמן עשה ברית לבנו בר"ה אצל האדמו"ר מבעלזא זי"ע, וביקש ברכת הרבי על שם כשמו של יהודי חשוב אבל הוא היה שוחט, ולא היה חשק לאדמו"ר לתת בר"ה שם ע"ש מה שמזכיר מיתה. שלחו החוצה לחשוב על שם חדש וחזר עם השם חיים וקיבל זאת האדמו"ר.
· בתוס' מס' ר"ה ובב"מ (כז ע"ב), כיס ארנקי וטבעת לא מושלי אינשי (לא משאילים), ועד כדי כך זה כלל שישתמשו בזה להיתר עגונה (וכמו היום הדיסקית שנושא עליו החייל שזה אישי ביותר), משום דמסמני. וברש"י, מנחש ואומר סימן לאדם שמשאיל כיסו שמוכר לו מזלו. ומקשה תוס' והלא זה אסור משום לא תנחשו.
· ובתשו' "רב פעלים" מהבן איש חי (ח"ב יו"ד שאלה כט) מביא הרבה מנהגים כאלו וכגו' שבעירו בגדד נוהגים שבמוצ"ש אין נותנים לשכן להדליק מן הנר שעל השולחן. ויש שנהגו לא להוציא במוצ"ש כסף. ולכאו' קשה עליהם קושיית התוס'.
· ומתרץ, הרי אמרו כל דבר יש בו משום רפואה אין בו משום דרכי האמורי. ורש"י בשבת (פרק במה אשה) על מאמר זה, כגו' לתת תחבושת על המכה. כלומר אם ימציאו הגויים המצאה שמוכיחה את עצמה שהיא מרפאת - מותר אף שזה מהגויים. ואפי' רפואה בלתי קונבנציונלית שלכאו' אינה ניתנת להסברה, וכן הרפלקסולוגיה וכדו' שלא מובן דרכי פעולתם אך הוכח כיעיל ומרפא.
· ובטעמי המנהגים כתב שמי שיש לו יבלת יקח חתיכת בצל או חוט ויעבירו על היבלת ויצניעו באדמה, ובין 60 ל-70 יום לא ישאר זכר מהיבלת. ואף שזה לא מובן כלל, הואיל והוכח כמרפא אין בו משום דרכי האמורי. ויתכן שרש"י סובר שרק מה שמובן דרכי רפואתו מותר ואינו מועיל שהוכיח את עצמו. וע"כ כתב דווקא תחבושת עם סממנים.
· בגמ' אילן שמשיר פירותיו סוקרו בסיקרא - יצבע אותו באדום, וטוענו באבנים. בשלמא להניח אבנים שמכחיש את כח האילן ולא יבשילו פירותיו כ"כ מהר ולא יפלו, אלא סוקרו בסיקרא מאי רפואה קעביד? ולכאו' ראיה מכאן כפי' רש"י שרק מה שמובן מותר. ומתרץ בגמ' שאנשים יראו את האילן הצבוע ויבקשו עליה רחמים. ובשאר הראשונים ברור שכל מה שהוכח כמרפא אין בהן משום דרכי אמורי, ומתרצים שאלת הגמ' על צביעת האילן, כדי לומר את האמת שאינה מועיל מצד עצמו אלא מצד שאנשים יראו ויתפללו.
· ובקידושין (נט ע"א) ר' אבא קנה שדה שרב גידל חיזר אחריו, באו אל ר' יצחק נפחא ואמר שרב גידל היה עני המהפך בחררה, הלך ר' אבא והפקיר את השדה, "עשהו ארעא דרבנן" שיהנו מזה חכמים. ולא החזירו לרב גידל כי היה זה עסקה ראשונה שעשה ואין זה סימן טוב למכור את המקח הראשון שעשה. והרי זה הוראה מפורשת מחז"ל לא למכור מקח ראשון שזה לכאו' נחש כמו אל תתחיל בי שחרית היא, ר"ח היא וכו', ואלא מתרצים הראשונים גם כאן שכל דבר שמשום רפואה אין בהם משום דרכי האמורי, כי מה שמוכח כמועיל הרי זה מותר.
· ומאריך שם ה"חכמת מנוח" ועוד שכלל גדול הוא שמה שהנסיון הוכיח כמועיל מותר לפעול או להימנע על פיה. וכגון הפחד לעבור על ילד, ה"באר משה" מדעברעצין סומך על כך וטעמו כי זה כבר מאות בשנים. ולפי דברינו צריך לראות האם זה מוכח שהעובר אינו גדל ואם חוזר כן יגדל. וכן על ה"חמסה", צורת יד, שמקורו מהאיסלם ע"פ 5 היסודות של דת האיסלם שהוא חוקות הגויים ממש, ולמרות שכיום כותבים על זה פסוקים וכדו'. ומצאנו בגמ' (ברכות נה ע"ב) לנקוט זקפא דידא דימיניה וכו', להסתיר האגודל בין האצבעות כנגד עין הרע, (וכבר הסברנו זאת פעם שעל האגודל שורה דינים, וב"באר היטב" כתב להחביא את האגודל בעת תפילת שמו"ע, וזה רמז מהמשנה ביומא "ואין מוציאין אגודל במקדש". ובשל"ה הק' באות ק', קדושה, על הסימנים של יעקב לרחל שהיו מסביב לאגודל. וזה גם הטעם ששמים מדם האשם במצורע על בוהן ידו הימנית נגד כל מיני קליפות ודינים. ובאמת כל דבר כזה אצל היהודים יש לו הסברים, וההסברים של הגויים הם מחוקות הגויים ואסורים לנו.
· וכן חוט אדום על אצבעו, בגמ' שבת (פ"ז) כתוב שזה אסור משום דרכי האמורי, וה"דרכי תשובה" מזהיר מפני כן. וב"באר משה" (ח"ד) כותב שזה מנהג ישן ומותר.

לאכול "גיר", לשתות קפה שחור ולשאוף עשן נרות.
· והסטייפלער זצ"ל כשבאו אליו להתייעץ על המחלה הנוראה, היה אומר שזקנתו היתה אוכלת "גיר" שזה מטהר את הגוף, ולתמיהת השואלים "מה זה גיר?" שאלם האם יודע אתה עם מה ה"רבי" בחיידר כותב על הלוח? גיר, לאכול גיר. והיה מהם שאכן עשו כך והבדיקות יצאו נקיות. היה אחד שאכל גיר 3 שנים וכל הבדיקות היו נקיות, לאחמ"כ הפסיק, כמה זמן אפשר לאכול גיר, ובבדיקה הבאה חזרה המחלה, כשבא אל הסטייפלר שלחו מעל פניו, בהפטירו כבר אמרתי לך לאכול גיר.
· אל ה"לב שמחה" התקשר אחד שחלה בריאותיו, והגבאי כבר ידע שהרבי אומר לשתות קפה שחור ואמר כן בשם הרבי. כשהתעורר הרבי שאל את הגבאי מי זה שהתקשר ומה אמר לו והוכיחו, איך אמרת לו לשתות קפה שחור על המחלה הזאת? הרי זה רק מזיק.. התקשר אליו מיד בחזרה. ומה לומר לו? שישתה קפה שחור.
· הרבי ר' ברוך'ל מעז'יבוז' זי"ע הורה לחולה על הריאות לשאוף לקרבו את עשן נרות שבת כשהם נכבים.
· ובאמת יתכן שסתם קפה שחור אינו מועיל ואולי אף מזיק, וכן אם היה אוכל גיר ללא הוראת הסטייפלער זה היה יכול להזיק, והצדיק הוא זה שיכול להביא ישועה לאדם בכל דרך כאשר הוא בוחר לעשות זאת ברך הטבע.
· ובשבת (פ"ז) הנותנת ברזל בין האפרוחים הרי זה מדרכי האמורי ואם מפני הברק הרי זה מותר. בנג'מין פרנקלין המציא את מושג "הארקה" שהמניח ברזל בראש הבית הוא בולע לתוכו את כח הברק ומוליך אותו לאדמה, ולמעשה היהודים הכירו זאת כבר מגמ' זו. ואמנם בזמן הגמ' אולי לא ידעו איך בדיוק זה עובד אך הותר מכיון שהוכח שזה פועל. 
· וברשב"א מביא דוגמאות לכך שהשתמשו במגנט עוד לפני שהבינו בכלל איך זה עובד. ואומר שירבעם בן נבט השתמש עם מגנטים שהתקין בתקרה וברצפה כדי שהעגלים שעשה יעמדו באוויר.
· הסטייפלער אסר להשתמש עם יונים לרפא ממחלת הצהבת ואמר שזה צער בע"ח ושלא יעלו זאת על הדעת בכלל. והסביר כי מבחינה רפואית היונה מוציאה את הבילירובין מדמו של החולה, והיא סופגת את זה וזה מה שהורג אותם כי אין להם מרה, והמרה היא שאמורה לספוג זאת. אבל מאחר והבילירובין הזה אינו המחלה כלל כי אם רק סימפטום שלה זה מועיל רק שמעתה לא יהיה לו הסימן של המחלה אך לא סילק את המחלה עצמה, ואסור להרוג יונה אלא אם מסלק לגמרי את המחלה, ואמר שיתכן שזה מדרכי האמורי.
· ובקהילות הבוכרים מקפידים ביותר שחתן, כלה ויולדת עד 40 יום לאחר חתונתם אינם הולכים לחתונות, ואם שתי כלות נפגשות בתוך 40 יום של החתונה זה אבלות של ממש וחרדה גדולה אופפת אותם. וברור שזה מעולם לא הוכח, הרב עובדיה שלא יכול היה לבטל את זה במחי יד ובכל זאת רצה לבטל מנהג זה, המציא פעולה לפתור זאת במעט ע"י שיחליפו הכלות את טבעותיהן ואז אין מה לחשוש.
· וכן לא לפתוח מטריה תחת התקרה שאין לזה שום מקור ומעולם לא הוכח שיקרה משהו עקב כך, וא"כ הרי זה מדרכי האמורי ואסור להקפיד על כך.

יום שישי פרשת שופטים, ג' אלול, תשע"ד (1112).
שיטת הרמב"ם להתיר רק לשמוח עם סימן בדבר שכבר היה.
· נמשיך בביאור מצוות "תמים תהיה עם ה"א" בפרט באיסור "ניחוש". עד כה ראינו את שיטת הרד"ק ואשר מובאת אף ברמ"א (סי' קעט ס"ג), לאחר שמביא את שיטת הרמב"ם מוסיף וי"א שמותר לנחש אם קבע מראש לסימן. ונראה שפחות מקבל את השיטה הזאת ומביאה כ"יש אומרים".
· [bookmark: 5]הרמב"ם סובר שאף לקבוע לעצמו סימן ואפי' מראש אסור. וכן כותב (הל' ע"ז פי"א ה"ד וה'), אין מנחשין כגויים, שנאמר "לא תנחשו. כיצד הוא הניחוש: כגון אלו שאומרין הואיל ונפלה פיתי מפי, או נפל מקלי מידי, איני הולך למקום פלוני היום, שאם אלך אין חפציי נעשין; הואיל ועבר שועל מימיני, איני יוצא מפתח ביתי היום, שאם יצאתי, יפגעני אדם רמאי.  וכן אלו ששומעין צפצוף העופות ואומרין יהיה כך ולא יהיה כך, טוב לעשות דבר פלוני ורע לעשות דבר פלוני.  וכן אלו שאומרין שחוט תרנגול זה שקרא ערבית, שחוט תרנגולת זו שקראת כמו תרנגול. וכן המשים לעצמו סימנים, אם יארע לי כך וכך אעשה דבר פלוני, ואם לא יארע לא אעשה, כאליעזר עבד אברהם.  וכל כיוצא בדברים האלו, הכול אסור; וכל העושה מעשה מפני דבר מדברים אלו, לוקה. מי שאמר דירה זו שבניתי, סימן טוב הייתה עליי, אישה זו שנשאתי ובהמה זו שקניתי מבורכת הייתה, ומעת שקניתיה העשרתי, וכן השואל לתינוק איזה פסוק אתה למד, אם אמר לו פסוק מן הברכות, ישמח ויאמר זה סימן טוב--כל אלו וכיוצא בהן, מותר:  הואיל ולא כיוון מעשיו ולא נמנע מלעשות, אלא עשה זה סימן לעצמו לדבר שכבר היה--הרי זה מותר.
· וזהו "בית אשה ותינוק וכו'", שאפי' הרמב"ם שמחמיר ביותר בחוקות הגוי מתיר בזה. כיון שאינו מכווין מעשיו ואינו פועל לפי הסימנים אלא בדיעבד שמח. והט"ז (סק"ג) מוסיף שגם להיפך אם לאחר שנשא אשה זו רואה שמתחיל להפסיד ונמנע מעסקים זה גם מותר כי לא כיוון מעשיו מראש.
· אומרים הפוסקים, שלפי"ז מובן היתר המנהג בר"ה. כי הרי התחיל שנה חדשה ועל שולחנו מאכלים מתוקים, אומר, שנה זו שזה עתה התחילה רק מתוק היה לי על השולחן. ולמרות שהוא הכין זאת מראש, אך לאחר מעשה שהצליח לו להכין לעצמו התחלה מתוקה הוא שמח עם זה, וכמו לאחר שנשא אשה ושמח עם זה כסימן טוב, הוא זה שנשא את האשה והצליח לו. גם אין זה סימן שפועל על פיה אלא בס"ה שמח עם זה, ובוודאי שאין זה מנותק מהמציאות אלא מסתבר ביותר שהשנה התחילה לו מתוק והוא מקווה לשנה טובה גם בהמשך.
הסימן מוציא את הגזירה מהכח אל הפועל.
· אך יש להתבונן שאמנם לפי הרמב"ם זה מותר, אך האם יש דברים בגו? והמהר"ל כתב שאם אביי אמר לעולם יהא אדם רגיל וגו', בוודאי שיש דברים בגו. וב"באר הגולה" (באר השני, על גמ' זו בהוריות) אומר שאנשים חושבים שהסימנים בר"ה הוא כניחוש בעלמא ולו יהא שמותר מדוע בכלל להתעסק עם ניחושים? ואומר שדבר זה אינו, ומביא שהיו נוהגים לעשות חופה תחת כיפת השמים להורות שיפרו וירבו זרעם ככוכבי השמים לרוב, ומדוע עושים בכל התחלה סימנים? ואלא רואים אנו שירמי' הנביא אמר לברוך בן נריה שיקח את המגילה וישליך אותה לתוך נהר פרת "ואמרת ככה תשקע בבל", השלכת המגילה יהא כסימן על שקיעת בבל. וכן אלישע הניח הזרוע על הקשת ואמר ירה, ואמר שזה סימן לתשועת ה' "וחץ תשועה בארם". וכן עוד הרבה סימנים שעשו הנביאים על העתיד. ואומר שזה מיושב ע"י הרמב"ם שאמר שכל מה שיקרה לעם ישראל עשו האבות סימנים לכך. ודע כי כל גזירה בין לטוב ובין לרע אם עוד לא עשו כאן סימן לכך אפשר עוד לבטל, אבל אם יצא הגזירה אל פועל הדמיון כאילו ירדה לעולם המעשה ותהיה הגזירה מתקיימת.
· ולכן אנו עושים סימנים בר"ה, כי אם נגזרה עלינו שנה טובה וגזרות טובות, כדי שלא יפקפקו המקטרגים ויבטלוה, אנו עושים סימן ומביאים זאת לעולם המעשה שלא יוכלו יותר להתבטל. א"כ אין בין זה לנחש ולא כלום. הנחש אינו סיבה שיבוא עלי שנה טובה, אלא הכנה שתוחלט הגזרה לטובה.
· וכן בחידושי אגדות למהר"ל על הוריות. מסיים שם בדבריו "ויסתם פיהם של דוברי שקר המדברים על צדיקים עתק, על אביי צדיק, שחושבים דברים כמו ניחוש, ואין הדבר כן, וזו סימנא מילתא היא", שבאמת זה יסוד ובסיס שלא יוכלו לשנות זאת.
· והחיי אדם (כלל קלט) גם כיוון לטעם זה.
הסימנים שלנו הם כמו של האבות והנביאים?
· ובספר "מחולת המחניים" לר' ישראל דוד מרגליות תלמיד מובהק לחת"ס (הוא הוציא ספר נגד הרפורמים, ואחד הדברים שדן הוא על מה שהנהיגו הרפורמים לעשות החופות בבית הכנסת כמו הגויים, ואנו שמרנו על המנהג המובא ברמ"א, וזה היה אחד מההיכרים בין יהודים יראים לבין הרפורמים. וכתב בספרו על עניין זה ועל עוד שני דברים). ומאריך שם ומביא את המהר"ל שהסימן של חופה תחת כוכבי השמים מוציאים אל עולם המעשה את הגזרה הטובה שנגזרה על הזוג. אך מקשה, מי יאמר שגם אצלינו זה פועל, אולי רק האבות והנביאים שהיו מצווים בדבר ה' פעלו ע"י מעשים אלו?
· ומתרץ שרואים בשעה שדוד משח את שלמה בנו למלך אמר לרדת לנהר למשוח אותו, ובגמ' שזה היה כדי שמלוכת שלמה תהא מלכות נמשכת כנהר שאינו פוסק. וכן דוד ושלמה שנמשחו בקרן נמשכה מלכותם ושאול ויהוא שנמשחו בפך לא נמשכה מלכותם. ומבאר שאילו היה מושחים בקרן כסימן טוב זה היה קובע את הגזירה הטובה, ויתכן שלא היה ה' מקפיד על העבירה שלא מיחה את עמלק כי כבר נקבעה הגזירה בפועל שתימשך מלכותו. וכן אצל דוד היה ה' יכול להקפיד יותר אילו לא היה סימן טוב זה. ומכיון שאלו הסימנים לא מצאנו בכתוב למשוח אצל המעיין ובפך או בקרן, רואים מכאן שאפשר לקבוע זאת לבד.
· כתוב בתורה "רק השמר לך ושמור נפשך מאוד", ובגמ' (שבועות לו) שזה ל"ת ואזהרה למקלל את עצמו. ומדוע? האם יכול לקרות משהו עי"ז? וכן לקלל את האחר האם עושה רושם כלשהו? ומה לגבי ברכות, האם הם פועלים לטובה? ואלא, אם התורה כ"כ מקפידה על קללת עצמו או קללת חברו וקללת הדיין רואים מכאן שזה עושה רושם, ורואים שעקימת שפתיים של האדם עושה רושם וזה גם כמו סימן, שדבריו אלו הם סימן להוציא גזרה אל עולם המעשה. ואם עקימת שפתיים הוא כמו דיבור שרואים אנו שחרש מקדש ע"י עקימת שפתיים, א"כ הסימנים בר"ה בוודאי שעושים רושם וסימנא מילתא היא ועי"ז יקבעו הגזרות הטובות עלינו. ואת זה צריך לכווין בעת האכילה לקבוע סימן ואות לגזרות הטובות עלינו.
· ר' וועלוויל סטריקוב בספר "זר זהב" על ר"ה אומר, אדרבה, נחש היה נקרא אם האב חוזר לביתו ובנו שואלו האם מגיע עלינו שנה טובה, ועונה האב בוא נראה, אם יהיו מאכלים טובים וטעימים יהיה עלינו שנה טובה ואם לא - חלילה לא, זה היה נקרא ניחוש אך אצלנו האבא עונה, בוודאי שיבוא עלינו שנה טובה, בוא הביתה ותראה את המאכלים הטעימים שמסמנים לכך.
· ואין הוא הראשון שאומר זאת, כי גם המאירי ב"בית הבחירה" על הוריות מביא שבגמ' לא כתוב יה"ר אלא למחזי או למיכל, ורק לאחמ"כ הוסיפו את היה"ר כדי שלא יהיה חשש של נחש, כי אם היו רק אוכלים זה היה יכול להיתפס כנחש, וכשאומר יה"ר מתעורר לתשובה ומעש"ט ולתפילה. ומוסיף שאין האדם בוטח בסימנים שיביאו עליו שנה טובה אלא שהם יעוררו אותו לתשובה ולתפילה לבקש שנה טובה מאת ה'. וכן בשל"ה הק' מבאר שהעיקר בסימנים הוא חלק התפילה שבו.
· אך כיון שמלכתחילה וע"פ הגמ' העיקר הוא למיכל ולמחזי בלא תפילה (וב"בעלזא" אכן לא נהגו לומר היה"ר) עלינו לבאר את ההיתר בעצם האכילה. וההיתר על האכילה עצמה הוא אכן כמו שביאר המהר"ל ובספר "מחולת המחניים" להוריד את השפע בפועל ולמנוע אפשרות של חרטה כביכול.
· וכמו שהחו"כ נכנסים לחדר יחוד "ברגל ימין", מדוע אין זה נחש ואמונה תפלה? כי אם היינו מתנים מראש שאם יכנס ברגל ימין יהיה המשך טוב ואם לא - לא יצליחו, זה היה אסור לפי הרמב"ם ומותר לפי הרד"ק כי מתיר להתנות מראש, אך אנו נכנסים ברגל ימין ולאחר שנעשה שמחים שזה סימן על המשך טוב.
· הרמ"א מביא את שתי הדעות ומסיים "וההולך בטוב ובוטח בה' חסד יסובבנו". מכאן שלדעת הרמ"א שאף ההיתר של הרד"ק לקבוע סימן מראש מהווה חוסר כלשהי במידת הביטחון. ובוודאי שלשמוח על סימן טוב וכמו שראינו ברמב"ם מותר.
מיני קפידות ומנהגים שונים מבית סבתא.
· ישנם עניינים והרבה קפידות שעוברים במסורת משפחתית או קהילתית, כגו' שנוהגים לא לעבור אחד על השני, לא לפתוח מטריה, לא להסתובב בגרביים בלי מנעלים, ששני אנשים לא ילבישו מישהו יחד וכו'. והנה, אילו נמצא טעם טוב למנהג לא יהיה אכפת לנו מהו מקור המנהג, כי לדוג' לבישת מכנסיים זה המצאה של גוי וכולנו משתמשים עם זה כי זה נוח וטוב, וכן בכל המצאה שהיא. אם נמצא טעם טוב לרקוד עם מטאטא בחתונת הבן הצעיר למשפחה אין צורך במקור הנוהג. אבל כשאין שום הסבר לכך אלא חוק היא בלא טעם זה יהיה אסור אלא אם יוכיחו שזה פועל ומועיל או לחילופין מזיק.
· וב"דרכי תשובה" (סי' קעט) בשם תשובת "שערי שלמה" (סי' מז) שיש שאינם עושים מלאכה מסויימת כי אבותיהם לא הצליחו במלאכה זו וקיבלו עליהם ועל זרען שלא לעשות מלאכה זו. וכעין המובא ב"ספר חסידים" כמה וכמה צוואות לזרעו, כגו' לא יקרא אדם שם בנו לא יהודה ולא שמואל, שלא יגורו מזרעו בעיר מסויימת, ופעם היה אסיפה בוועד ארבע ארצות ואמר שם המהרש"א אני מזרע ר' יהודה החסיד ואני שמי שמואל ושם אבי יהודה. כלומר שלא התקיים צוואתו זו.
· ומונה שם בשערי שלמה שיש משפחות שאינם נוטעים עצים, יש שאינם אוכלים לחם שחור בר"ח, ויש שאינם נותנים לאחר מנר שלהם במוצ"ש, יש שאין קונים בניסן מטאטא חדש, בר"ה יש שלא קונים מהאליה (למרות שאיננו אוכלים אחוריים, האליה מותרת כדי להוציא מליבם של אפיקורסים שהאליה חלב כי מקטירים זאת על המזבח) מפני שהוא זנב. יש מקפידים שלא לכתוב במוצ"ש. ומאריך שם שעל כל הדברים האלו יש הסברים וע"כ אין צורך לברר את המקור ומותר.
ה"תרומת הדשן" נמנע מלכתוב במוצ"ש.
· וכגו' לכתוב במוצ"ש ע"פ מה שכתוב ב"לקט יושר" שרבו ה"תרומת הדשן" לא כתב במוצ"ש משום סכנה. כי היה פעם סופר שכתב סת"ם במוצ"ש, התיישב לידו איש והציע לסייע לו לכתוב, התחיל הלה לכתוב במהירות הבזק וביקש עוד ועוד יריעות של קלף עד שנגמר לו הכל ולבסוף המיתו במיתה משונה.
יש שנמנעו מפעולות שמזכירים מיתה או אבלות.
· וכן שלא לעבור על ילד, מביא בספר "שמירת הגוף והנפש", כמה השערות על זה, למשל, כשמקברים מת עוברים עליו מצד לצד כדי לטפל בו, ומכיון שזה מזכיר ענין של מת זה דומה למה שכתוב בשו"ע שאבל לא ילבש הבגד עם הקריעה אחרי ה'שבעה'. ולכן גם לא מלבישים שני אנשים ילד כי מזכיר הטיפול במת. וכן להסתובב בלי מנעלים שמזכיר אבלות.
· אחרים אמרו שלעבור על ילד זה פשוט סכנה. לפי"ז אסור גם לחזור. ובפרט האמונה התפלה שאם עבר הוא לא יגדל אסור בוודאי לחזור בחזרה כדי לתקן זאת.
· וב"חוות יאיר" (סי' רלד) (הוא הראשון שדן באלו מנהגי הסבתא), כותב שעניינים אלו היו כבר בימי התנאים. ומביא מה שכתוב במשנה שמותר לצאת עם ביצת החרגול ושן של שועל שעוזר להירדם או להתעורר וכדו', והוכח שסגולות אלו מסייעים. ומסיים שם, ולענין הלכה למעשה נראה שכל מה שנתפשט אצל הנשים.. הנח לישראל דמסתמא כבר נודעו בנסיון והורו להם להתיר. וכן אין לאסור מה שמקיפין לילד שאחזו חמה שטרם נראו האבעבעות מקיפין את אפו ופיו עם טבעת שהורידו מאצבע המת, וכן כל כהאי גוונא.
· ואם יש הסבר למנהג ברור שזה מותר, אבל אף אם אין הסבר ניתן לסמוך שבוודאי כיון שנהגו כך לדורות הרי זה מועיל. ובגמ' שמי שזב דם מאפו יבוא כהן ששמו לוי ויכתוב לוי למפרע, ואע"פ שאין לכך הסבר נסמוך שהוכיח את עצמו כמועיל.
· ואם נראה שלהקיף טבעת לאבעבעות אינו מועיל ואף אין לו הסבר - יהא זה אסור. וכמו לומר שחתול שחור הוא חוסר מזל למרות שמעולם לא הוכח, או צבי הפסיקו בדרך, אין לזה הסבר ולא נודע שזה כך – אסור.
לאכול בשר בער"ש להרגיל המעיים.
· בבעלזא נהגו לאכול בשרי בער"ש, והטעם שתחילת וסת חולה מעיים, ומכיון שלא אכלו כל השבוע בשר עלול להיות קשה למעיים אכילת הבשר בשבת וע"כ מתרגלים בער"ש.
הסברים יצירתיים אצל יהודת ספרד.
· אצל יהדות ספרד הדמיון רחב יותר ומצאנו הסברים גם על הדברים היותר מוזרים. וכך כותב ב"רב פעלים" הבן אש חי (יו"ד ח"ב סי' כט). פה עירנו בגדד יש מנהג שאחר שתלד האשה מביאים שיפוד של ברזל ותוחבין בו שתי רגליים של תרנגול ועוד 7 בצלים וחתיכת מטלית שצבוע במי אסתית שקורין בערבי ניר, ומניחים בזווית מיטתה של היולדת וכך נהגה אמו וסבתו וכל אשה יולדת. והנה, אצלנו באשכנז, התירו בקושי את השמות וכדו', אך הוא כותב שיודע שמנהג זה מנהג קדמון ונוהגים בו הכל. ולשאלת החקרן על כך ועל עוד דברים אם יש בהם ניחוש. משיב שבתוספתא בשבת מונה בין הדוגמאות "הפוקק את החלון בסירא, קושר ברזל בכרעי המיטה וכו' הרי זה מדרכי האמורי". ובחסדי דוד שאלו הדברים היו האמוריים עושים לשמירה ליולדת, פוקק בסירא היו מביאין קוצים כדי שהשדים ידקרו בהם כשנכנסים מהחלון, וכן הברזל כעין חרב לשמירה. וכותב שם המהר"ל שהגמ' בפרק במה אשה אינה מביאה את הפרקים הללו של התוספתא אלא רק כמה דברים בודדים, ומביא מהרשב"א (תשו' ח"א ס' קסו, סי' תיג, ובסי' תתכה) שהגמ' אסרה רק הדברים הללו ושאר הדברים השנויים בתוספתא אין לנו לאוסרן והוי דלא כהלכתא. ואומר החיד"א (שיעורי ברכות סי' קעט ביו"ד), שעם הזמן מצאו הסברים על דברים אלו או שנוכחו לדעת שזה מועיל וממילא התירו זאת.
· כי היסוד של איסור ניחוש הוא לפעול ע"פ שכל ולא להאמין באמונות תפלות, אבל כשרואים שהדבר פועל ומוכיח א"ע, אין צריך להבין זאת ומותר. אך המשתקת לעדשים וכדו' שאיננו מבינים ואף לא רואים שמועיל אסור.
· ומבאר מנהג השיפוד עם כרעי התרנגולת, שהשדים רגליהם נראות כמו כרעי תרנגולת. וכן בגיטין (פ' מי שאחזו) כשאשמדאי ישב על כסא שלמה אמרו חכמים שאם אינו מוריד גרביים שלו סימן שהוא שד ורגליו ככרעי תרנגולת. וע"כ מרמזים לשדים שכבר קטעו את רגליהם של השדים שהקדימו ובאו לכאן ותקעו אותם בשיפוד של ברזל. ולגבי ז' הבצלים כי השדים באים בקבוצות של ז', וכנראה שיש להם עניין בבצל דווקא. (יש שלוקחים שום נגד שדים וזה טעות. כי היה כתוב בסידור שלוקחים את ה"קנייבלעך" לבית-החיים, והכוונה לילדים ואחרים הבינו קנאביל – שום, ונפוץ המנהג לקחת שום כנגד שום). וצבע סטיס דומה לתכלת כי הם מפחדים מצבע זה. ועל שאר הדברים הנהוגים בבגדד כותב, שבליל ר"ח ניסן ובמוצאי פסח עושים טכס כעין מימונה שעושים הספרדים שמכניסים חלב בעששיות ותולים שיבולים ודשאים ומניחים על השולחן מטבעות וכסף וזהב ואוכלין תבשילים עם דבש וכדו' זה כמו הסימנא טבא שאנו עושים בר"ה. ע"כ נראה שכל המנהגים הנעשים בעירנו הכל נכלל בכלל סימנא מילתא ואין בהם איסור ניחוש.
· רואים שלמרות שהרמב"ם מחמיר ואוסר, לא ממהרים לבטל את המנהגים המקובלים בתפוצות ישראל ומנסים ליישב בכל אופן.
לא לפתוח מטריה בבית – חשש ע"ז.
· בעיתון "קהילות" כתב ר' דוד נחמן רוטנר בן ר' אהרן מרדכי רוטנר, שאל את אביו על הקפידא שלא לפתוח מטריה בבית, וענהו שאין לזה שום מקור אצלנו והמקור אצל הגויים בע"ז ממש, כי לפתוח מטריה זה כמו להגן מפני השמש והשמש זה הע"ז שלהם, ומטריה עצמה זה בזיון אחד, ולהיכנס תחת הגג זה גם בזיון אחד, אך שניהם יחד זה כבר בזיון כפול. יוצא שאם אדם לא ירשה לבנו לפתוח מטריה סתם שלא ישבר כלי הבית וכדו' זה מותר, ומתוך האמונה התפלה כי כך מקובל המנהג - אסור.
לא לתפור בגד המלובש – המקור בספה"ק.
· וכן שאלו על הקפידה לא לתפור בגד הלבוש על האדם, אמר שזה כתוב בפירוש ב"כף החיים" (יו"ד סעי' יז אות ריב) שהמקור מהאר"י הק' שהתופר בגדיו בשעה שהוא מלובש קשה לשכחה, ובהגהות מהר"י צמח הוסיף שאם נחוץ לו לתפור ע"ע איזה דבר ילעוס חוט בשעה שתופר. ועוד מוקדם מכך מצאנו ב"מחזור ויטרי", התופר בגדיו נותן קיסם לתוך פיו מפני שקשה לשכחה.
· וכל מה שקשה לשכחה זה עניין אחר לגמרי. בוודאי איננו עושים זאת משום נחש אלא כי כתוב בתורה השמר לך ושמור נפשך מאוד פן תשכח, ור' חיים קנייבסקי כתב ספר זכרון עם 103 דברים שעלינו להיזהר בהם ואשר קבלה בידינו שפעולות אלו קשים לשכחה.
· ובספר "מטעמים" כתב שהטעם שלא לתפור בגד המלובש הוא כמו שלא להלביש שני אנשים, כי זה כמו תפירת התכריכים על המת בשעה שלבוש בהם. ואם אין ברירה לועס חוט להדגיש את היותו חי.
לעבור מעל אדם – ביזוי וזלזול בכבודו.
· ר' מנשה קליין בספרו "משנה הלכות" נשאל לעבור על ילד או אפי' אדם גדול, וכותב שאפי' לעבור מעל רגלי האדם אסור. ונראה לו שזה גמ' (עירובין סד) ובב"מ, מעשה ברבן כגמליאל שהיה רכוב על החמור אמר טול גלוסקי וגו'. באותה שעה למדנו שאין מעבירין על האוכלים. וברש"י בב"מ שאין הכוונה שלא לדרוך על אוכלים אלא אפי' לעבור ליד, כי צריך להגביהם, ובמאירי מבאר משום ביזיון אוכלין, ואע"פ שלא מדברים מלדרוס אלא לעבור ליד, לפי"ז אומר ר' מנשה לעבור על האדם כ"ש שזה בזיון, ונראה כ"פוסע על ראשי עם קודש". ואכן אצל האדמו"ר מבעלזא ז"ל מי שעמד בעת עריכת השולחם בגובה מעל שאר האנשים ציווהו מיד לרדת, כי זה בזיון וזלזול בכבוד האדם לעבור מעליו ולפסוע מעל יהודי אחר.
השקת כוסית – מנהג מקובל עם הסברים שונים.
· יש מנהג הנפוץ אצל יהדות ספרד ועוד, להשיק כוסיות לחיים, וההסבר הידוע שכדי להפיג את החשש שחברו הרעיל את משקהו השיקו את המשקה של שתי הכוסיות (מל' השקה במקווה) שיתערבבו ביניהם ויסמוך שלא הכניס חברו רעל לכוסו.
· וראיתי טעם שבשתיית יין ישנה הנאת כל החושים, הן טעם היין והן מראה היין המיוחד, הנאת ריח וגם מישוש יש, רק הנאת שמיעה אין שם, ע"כ בהשקת הכוסיות מספק הצליל הנשמע את התאווה הזאת שיהיה מושלם. כמובן שלנו יש כבר הנאת השמיעה ע"י הברכה שאנו מברכים.
סיכום השיעור:
· אם יש הסבר למעשה - זה מותר ואין צריך לברר המקור ואין בכך נחש.
· אם אין הסבר אך הוכח שזה מועיל בוודאי שמותר. וכן אם הוכח שזזה מזיק אסור.
· דברים מוזרים שאין להם שום הסבר. וכן דברים שתולה פעלו ע"פ הקורות אותו, צבי הפסיקו וכדו' - אסור.
· לקבוע מראש סימן: לפי הרד"ק מותר. לפי הרמב"ם אסור.
· לראות סימן טוב כהתחלה טובה בדברים שכבר היו – לכו"ע מותר.
· לראות סימן רע כהתחלה רעה בדברים שכבר קרו – לפי הט"ז בדברי הרמב"ם מותר.
ה ש ל מ ה
יום חמישי ראה, כ"ה אב תשע"ד. (דאבוס יצ"ו)
חובת ההשתדלות לכתחילה או בדיעבד.
· למדנו (מדר' תהלים לו) עה"פ (דברים יד כח) "למען יברכך ה"א בכל מעשי ידיך אשר תעשה, יכול אפי' יושב ובטל ת"ל בכל מעשה ידך אשר תעשה".
· וכן ב"חובת הלבבות" שער הביטחון (פ"ד), "כמו שאין ביד הבריות לא חייו ולא מיתתו, וכן חוליו ובריאותו (על כך ישנה מחלוקת בראשונים) כך לא נמסרו בידי אדם פרנסת מזונו וחיותו ושאר צרכי גופו, ואע"פ שבריאה לו אמונתו שעניינו נתון לגזירת הבורא ית' והוא יודע שמה שבחר לו ה' אין בחירה יפה הימנה, הוא מחויב לטרוח על ענייני צרכיו כטוב לו ביותר לפי ראות עיניו. ויתכווין לקיים בזה מצוות הבורא – לאו דוקא מצווה מתוך תרי"ג המצוות – שציווה לאדם להתעסק בסיבת העולם".
· משום הבעש"ט והגר"א אמרו, "ברוך הגבר אשר יבטח בה' והיה ה' מבטחו", על האדם להכיר בכך שהפרנסה אינה תוצאה של ההשתדלות אלא ה' מפרנסנו ואנו מצווים על השתדלותנו.
· השיטה המובארת ברמב"ן, ב"חובת הלבבות" וברמח"ל, שאילולא ההשתדלות היתה ההנהגה יותר מדי שקופה וגלויה, ולכן ציווה ה' שנכסה על הנסים וההשגחה הישירה שהעולם מתנהג בה כדי שתישאר הבחירה ביד האדם והנהגת העולם מאחורי הסתר פנים.
· ומוסיף המסילת ישרים שכל עניין זה בא רק אחרי חטא עץ הדעת, וזה התיקון לחטא. כי אדם הראשון טעה כשההנהגה היתה בהתגלות ובאמת לא היה שום נסיון ועכ"ז חשב "והיית כאלקים" שאולי גם הוא יכול להגיע לאלקות, כלומר בעולם של התגלות הוא יצר הסתרה שלא להכיר ביחודו השלם של ה', ע"כ עלינו מוטל למצוא את יחוד אלקותו דווקא מתוך ההסתרה. לדעת הרמב"ם המטרה היא, "שלא יהיה עסק כל העולם כולו אלא לדעת את הבורא", והתעסקותנו בענייני קיומנו מונע זאת.
· ולפי"ז צריך לברר מהו שיעור ההשתדלות הנדרשת מאיתנו. ר' זונדל מסלנט אמר שהוא יוצא יד"ח ההשתדלות עם קניית לוטו, האם עם זה הסתיר את ההנהגה העליונה של השי"ת? והבעש"ט שעם דפיקה על החלון השיג את כל צרכי השבת או ר' זושא כשרק אמר "זושא איז הונגעריג".
· ולפי מה שדיברנו עד עכשיו ואמרת בלבבך כח ועצם ידי עשה לי את החיל הזה – בוודאות שתאמר כן, ותצטרכו מיד לתקן ש - וידעת כי הוא הנותן לך כח לעשות חיל – הכל מאת ה'. והמהר"ל ב"נתיב הביטחון" כותב אחרת. ה' ברא את העולם כדי שתתגלה הבריאה ע"י כוחות האדם השכלי. אנו מתפעלים מהדומם של השי"ת, אין צייר כאלקינו, ומתלהבים מיופי הצומח שעטף ה' את עולמו, האם לא נפליא את יצירתו של האדם?! הרי ה' ברא מוחו ותבונתו שמביא לנו את פלאי טכנולוגיה, את יופי המוזיקה וחכמת המדעים וכדו', האין בכך "קרדיט" לבורא שברא בריות טובות ותבוניות אלו?! ואלא, צריך לזכור שלא האדם מכוחו השיג זאת אלא כי הוא הנותן לך כח לעשות חיל, תרופת פלא לחשוכי מרפא היא יצירה של השי"ת בדיוק כמו הדומם וצמחי הפרא. ואף בחידושי תורה כך הוא, גאונותו של אדם היא מפלאי הבריאה של ה' בעולמו.
· א"כ לפי ה"חובת הלבבות" ההשתדלות היא כעין "מס" והרי זה בעל כרחך, ותנסה להתחמק מכך אם לא בלית ברירה. אך לפי המהר"ל ההשתדלות היא אידיאל ולכתחילה. זוהי מטרת הבריאה בעולם, לפעול, ליצור ולנצל את משאבי הטבע שהעניק לנו הבורא להפיק מהם את הטמון בהם ולגלות אותו ואת גדלותו בתוך הבריאה.
· הרש"ר הירש במכתב שכתב כששהה בשווייץ שזה אחד השאלות שה' ישאל האם בשווייץ שלי כבר היית, וכ"ש להתפעל מפלא השכל האנושי.
כשמכיר שלא "כחי ועוצם ידי עשה לי את החיל" אין צורך בהשתדלות.
· והנה, בשיעור ההשתדלות, ר' זונדל מסלנט ועוד שאמרו, היות וזה "מס" צריך למעט בה ולצאת יד"ח במינימום ההכרחי ולא יותר. ולגבי המח' בין הרמ"א והמחבר האם מותר לקנות לוטו, הרמ"א פסק שמותר, וכן האדמו"ר מבעלזא ז"ל ציווה מפעם לפעם לאנשים לקנות כרטיסי לוטו.
· ולכאו' אם נאמר כ"חובת הלבבות" שצריך להסתיר את ההנהגה הנסית והגלויה בהשגחת השי"ת הרי שאסור רק לקנות לוטו ולשבת בבית המדרש או לדפוק על החלון ולהמתין בבית. ובמסילת ישרים (כא) בחובבת הלבבות כתב, שכל עוד שלא ברור אצל האדם שלא ההשתדלות היא המביאה לו את פרנסתו, בחשבו שכחי ועוצם ידי עשה לי את החיל הזה, הרי הוא חייב לעשות השתדלות בשיעור המספיק לפי דעתו ומחשבתו שיוכל להאמין שהשתדלותו תביא לו פרנסה, ולאחר שפעל את פעולתו יתחזק ויתאזר באמונה שה' יביא לו פרנסה אף בלי קשר להשתדלותו. אך כשכבר מכיר בכך שבאמת אין שום תועלת מהשתדלותו, ואין לו שום צורך לשכנע את עצמו ולכסות על עצמו את ההנהגה הנסית, הוא אינו צריך כבר לעשות השתדלות כלל.
כשאין בלבו "כחי ועוצם ידי" – ההשתדלות היא למען האחרים.
· ומדוע א"כ בכל זאת הוא יעשה השתדלות, וכגו' החפץ חיים שהיה עמוד האמונה והביטחון בדורו ועמד בכל יום בחנותו להתפרנס? זאת כדי להסתיר מהאחרים את ההנהגה הנסית הזאת, שלא יראוהו מקבל מן.
· לכן אומר ר' זונדל שהוא כבר לא צריך לעשות השתדלות, וכל מה שעושה הוא רק כדי להוציא מליבם של אחרים, וע"כ מספיק בידו לקנות לוטו. וכן הבעש"ט והאחרים, לא נשאר בליבם צל של "כחי ועוצם ידי עשה לי את החיל" והשתדלותם היתה לצאת יד"ח למען הרואה.
· וברמח"ל כתב על יוסף הצדיק שהיה יסוד האמונה והביטחון, שעל "זכרתני והזכרתני" נענש כ"כ, (ופירשו שבקשתו לשר המשקים היתה שלשת ימים לפני שיצא, ואולי עד אז כבר היה יוצא משם), ועל הכל הוא אומר "בלעדי, האלקים יענה וגו'". וכשבא להשתדל לפני הרעב מרבה בכל דרך ע"פ חוקי הטבע. ויפקד המלך פקידים, ויקבצו כל אוכל, לצבר בר וגו'", כי אם היה עושה השתדלות כמידתו בפני המצריים הוא היה מגלה להם הנהגה ישירה מאת ה', וע"כ להם צריך לפרנס ולפרט כמדרגתם.
על הגאון ר' יעקב ישראל קנייבסקי זצוק"ל.
· החמיר על עצמו בקדושה ובטהרה בעניין שתי וערב, ולא היה יכול לסבול צורה כזאת. הוא היה גר בסוף ימיו ברח' רשב"ם בבני ברק, וב-20 השנים האחרונות לא יצא למרפסת ביתו כי היה שם צורת שתי וערב. כמו"כ לא היה נוטל כסף שוייצרי בידו מפני צורה זאת.
· כשעשו לו ארון ספרים לא נתן למקם את המדפים אחד ליד השני שלא ייצא כעין צורה של שתי וערב, ואמר בשם ר"ח מוואלז'ין שביהכ"נ עם מה שמזכיר צורה כזאת זה מפריע לתפילות.
· האדמו"ר מבעלזא היו מניחין לפניו מטבעות על שולחנו מתחת למפה מטבעות לברכה. פעם הניחו מטבע שווייצרי ולא היה יכול לברך.
· ומה השחמירו בשו"ע בשתי וערב אין נפק"מ כלל באורך ורוחב של השתי וערב, כי היו תמיד אלו שעשו כך ואלו שעשו אחרת והכל מזכיר שם אלהים אחרים.
· הסטייפלר היה מראה תמיד בפר' ויקרא שאצל האייל כתוב "קרבו וכרעיו" ואצל האחרים הפוך, וכותב בעל הטורים שאצל האייל בשר רגלו הוא כצורת שתי וערב ואסור היה שייראה בביהמ"ק צורה כזאת, וזאת למרות שאותו האיש עוד לא נולד.
· פעם התקשר הרב לחברת החשמל בישראל שהניחו את כבלי החשמל בצורה של שתי וערב ודרש שיבואו לשנות זאת, וכל מי שיש בידו יר"ש דבריו נשמעין, והם אכן באו ושינו את הכל למלא את רצונו.
· ובספרו "חיי עולם" כותב, על הגמ' (ירושלמי ברכות פ"ז) אמר ר' סימון בשם ר"י בן לוי, מדוע נקראו אנשי כנסת הגדולה וכו', ירמי' לא אמר 'והנורא' וכו', דניאל לא אמר 'הגבור' וכו' כיון שעמדו אנשי כנסת הגדולה החזירו הגדולה ליושנה וגו'". ומשמע שנוסח התפילה נתקן באופן שאפי' אנו במיעוט שכלינו נוכל לעמוד בכל מילה, ואם לא היינו יכולים לעמוד בכך לא היה אומרים זאת. והרי בברכת 'מודים' לא חשב איש מעולם להפסיק לומר "על נסיך שבכל יום עמנו", ומכאן שגם אנו יכולים ומוכרחים למצוא כל יום נסי השי"ת בחיינו, אחרת אל לנו לומר זאת.
· ומאריך מדוע העולם קוראים לכך "מזל", ואנו – אין מזל לישראל - קוראים לזה "נס", וכפי שכתוב ברמב"ן בסוף פר' בא שכל המקרים הם "נסים אין בהם טבע ומנהגו של עולם כלל".
· הוא למד בנובהרדוק, ור' יוזל היה בעל מדרגה ביותר במידת הביטחון, ממש כשיטתו של ר' ישראל סלנט, וכתב "מסכתא" לפורים ומעתיק זאת בספריו, ב"משנה" הוא כותב: "אין בוטחין לא בנכסים שיש להם אחריות ולא בנכסים שאין להם אחריות אלא במי שאמר והיה העולם". ובפירוש "רש"י": "אחריות - שם אחריותו על נכסיו הרי הוא כופר, אלא במי שאמר והיה העולם".
זכותו יגן עלינו ועל כל ישראל. אמן.

